title: Εκτελεστικός κανονισμός (ΕΕ) 2018/785 της Επιτροπής, της 29ης Μαΐου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας thiamethoxam (θειαμεθοξάνη) (Κείμενο που παρουσιάζει ενδιαφέρον για τον ΕΟΧ )

text:
               30.5.2018

               EL

               Επίσημη Εφημερίδα της Ευρωπαϊκής Ένωσης

               L 132/40

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/785 ΤΗΣ ΕΠΙΤΡΟΠΉΣ
   της 29ης Μαΐου 2018
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας thiamethoxam (θειαμεθοξάνη)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3, το άρθρο 49 παράγραφος 2 και το άρθρο 78 παράγραφος 2,
   Εκτιμώντας τα ακόλουθα:

               (1)

               Η δραστική ουσία thiamethoxam (θειαμεθοξάνη) συμπεριλήφθηκε, με την οδηγία 2007/6/ΕΚ της Επιτροπής (2), στο παράρτημα I της οδηγίας 91/414/ΕΟΚ του Συμβουλίου (3).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

               (3)

               Ο εκτελεστικός κανονισμός (ΕΕ) αριθ. 485/2013 της Επιτροπής (5) τροποποίησε τους όρους έγκρισης της δραστικής ουσίας thiamethoxam και απαίτησε από τον αιτούντα να υποβάλει επιβεβαιωτικές πληροφορίες όσον αφορά:

                           α)

                           τον κίνδυνο για επικονιαστές εκτός των μελισσών·

                           β)

                           τον κίνδυνο για μέλισσες που συλλέγουν νέκταρ ή γύρη σε διαδοχικές καλλιέργειες·

                           γ)

                           το ενδεχόμενο πρόσληψης μέσω των ριζών των ζιζανίων κατά την περίοδο της ανθοφορίας τους·

                           δ)

                           τον κίνδυνο για τις μέλισσες που συλλέγουν μελιτώδεις εκκρίσεις εντόμων·

                           ε)

                           την πιθανή έκθεση σε σταγονόρροια και τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω αυτής της έκθεσης·

                           στ)

                           την πιθανή έκθεση σε παρασυρόμενη σκόνη μετά την εφαρμογή και τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω αυτής της έκθεσης·

                           ζ)

                           τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω πρόσληψης μολυσμένης γύρης και νέκταρος.

               (4)

               Οι αιτών υπέβαλε πρόσθετες πληροφορίες σχετικά με τις μέλισσες (δηλαδή τις μέλισσες, τους βομβίνους και τις μοναχικές μέλισσες) στην Ισπανία, που είναι το κράτος μέλος-εισηγητής.

               (5)

               Η Ισπανία αξιολόγησε τα συμπληρωματικά στοιχεία που υπέβαλε ο αιτών. Το κράτος μέλος-εισηγητής υπέβαλε την αξιολόγησή του, με τη μορφή προσθήκης στο σχέδιο έκθεσης αξιολόγησης, στα άλλα κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (στο εξής «η Αρχή») στις 12 Νοεμβρίου 2015.

               (6)

               Τα κράτη μέλη, ο αιτών και η Αρχή κλήθηκαν σε διαβούλευση και τους ζητήθηκε να παράσχουν σχόλια σχετικά με την αξιολόγηση του κράτους μέλους-εισηγητή. Η Αρχή δημοσίευσε τεχνική έκθεση στην οποία συνόψισε το πόρισμα της εν λόγω διαβούλευσης σχετικά με την ουσία thiamethoxam στις 20 Απριλίου 2016 (6).

               (7)

               Όπως προβλέπεται στην αιτιολογική σκέψη 16 του εκτελεστικού κανονισμού (ΕΕ) αριθ. 485/2013, η Επιτροπή προέβη σε ανασκόπηση των νέων επιστημονικών στοιχείων στις 11 Φεβρουαρίου 2015 αναθέτοντας στην Αρχή να οργανώσει μια ανοιχτή πρόσκληση υποβολής στοιχείων. Η Αρχή προέβη στην ανοιχτή πρόσκληση υποβολής στοιχείων η οποία έληξε στις 30 Σεπτεμβρίου 2015 (7).

               (8)

               Στις 13 Νοεμβρίου 2015 η Επιτροπή ζήτησε από την Αρχή να διατυπώσει συμπεράσματα σχετικά με την επικαιροποιημένη αξιολόγηση κινδύνου για τις μέλισσες όσον αφορά τη χρήση της ουσίας thiamethoxam για εφαρμογή σε σπόρους ή με τη μορφή κόκκων, οργανώνοντας ανασκόπηση από ομοτίμους και λαμβάνοντας υπόψη τα στοιχεία που συγκεντρώθηκαν στο πλαίσιο της ειδικής ανοικτής πρόσκλησης υποβολής στοιχείων και τυχόν άλλα νέα στοιχεία από μελέτες, έρευνα και δραστηριότητες παρακολούθησης που σχετίζονται με τις υπό εξέταση χρήσεις. Η Αρχή υπέβαλε το συμπέρασμά της σχετικά με την ανασκόπηση από ομοτίμους όσον αφορά την επικαιροποιημένη αξιολόγηση κινδύνου για τις μέλισσες από τη δραστική ουσία thiamethoxam ως προς τις χρήσεις της ουσίας στην επεξεργασία σπόρων ή με τη μορφή κόκκων στις 28 Φεβρουαρίου 2018 (8). Ο αιτών κλήθηκε να σχολιάσει το εν λόγω συμπέρασμα. Ο αιτών υπέβαλε τις παρατηρήσεις του, οι οποίες εξετάστηκαν προσεκτικά.

               (9)

               Το σχέδιο έκθεσης αξιολόγησης, η προσθήκη, η τεχνική έκθεση και το συμπέρασμα της Αρχής εξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής φυτών, ζώων, τροφίμων και ζωοτροφών και οριστικοποιήθηκαν στις 27 Απριλίου 2018 με τη μορφή αναθεωρημένης προσθήκης στην έκθεση ανασκόπησης της Επιτροπής για την ουσία thiamethoxam.

               (10)

               Η Επιτροπή κάλεσε τον αιτούντα να υποβάλει τις παρατηρήσεις του σχετικά με την αναθεωρημένη προσθήκη της έκθεσης ανασκόπησης για την ουσία thiamethoxam. Ο αιτών υπέβαλε τις παρατηρήσεις του, οι οποίες εξετάστηκαν προσεκτικά.

               (11)

               Η Επιτροπή, αφότου εξέτασε τις πληροφορίες που υποβλήθηκαν από τον αιτούντα, συμπέρανε ότι δεν υποβλήθηκαν οι πρόσθετες επιβεβαιωτικές πληροφορίες που απαιτούνται βάσει του εκτελεστικού κανονισμού (ΕΕ) αριθ. 485/2013 και, αφότου εξέτασε επίσης το συμπέρασμα σχετικά με την επικαιροποιημένη αξιολόγηση κινδύνου για τις μέλισσες, συμπέρανε ότι δεν μπορούν να αποκλειστούν πρόσθετοι κίνδυνοι για τις μέλισσες, εάν δεν επιβληθούν περαιτέρω περιορισμοί. Δεδομένου ότι είναι ανάγκη να κατοχυρωθεί επίπεδο ασφάλειας και προστασίας σύμφωνο με το υψηλό επίπεδο προστασίας της υγείας των ζώων που επιδιώκεται εντός της Ένωσης, κρίνεται σκόπιμο να απαγορευτεί κάθε εξωτερική χρήση. Κατά συνέπεια, κρίνεται σκόπιμο να περιοριστεί η χρήση της ουσίας thiamethoxam σε μόνιμα θερμοκήπια και να απαιτηθεί η προκύπτουσα καλλιέργεια να παραμείνει για τη συνολική διάρκεια του κύκλου ζωής της εντός μόνιμου θερμοκηπίου, έτσι ώστε να μην επαναφυτευτεί σε εξωτερικό χώρο.

               (12)

               Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (13)

               Δεδομένων των κινδύνων για τις μέλισσες από τους επεξεργασμένους σπόρους, η διάθεση στην αγορά και η χρήση σπόρων που έχουν υποστεί επεξεργασία με φυτοπροστατευτικά προϊόντα τα οποία περιέχουν την ουσία thiamethoxam πρέπει να υπόκεινται στους ίδιους περιορισμούς που ισχύουν για τη χρήση της thiamethoxam. Κρίνεται, κατά συνέπεια, σκόπιμο να προβλεφθεί ότι οι σπόροι που έχουν υποστεί επεξεργασία με φυτοπροστατευτικά προϊόντα τα οποία περιέχουν την ουσία thiamethoxam δεν πρέπει να διατίθενται στην αγορά ή να χρησιμοποιούνται, εκτός εάν οι σπόροι πρόκειται να χρησιμοποιηθούν αποκλειστικά σε μόνιμα θερμοκήπια και να παραμείνει η προκύπτουσα καλλιέργεια για τη συνολική διάρκεια του κύκλου ζωής της εντός μόνιμου θερμοκηπίου.

               (14)

               Θα πρέπει να δοθεί επαρκής χρόνος στα κράτη μέλη για να τροποποιήσουν ή να ανακαλέσουν τις άδειες για τα φυτοπροστατευτικά προϊόντα που περιέχουν την ουσία thiamethoxam.

               (15)

               Για τα φυτοπροστατευτικά προϊόντα που περιέχουν την ουσία thiamethoxam, αν τα κράτη μέλη χορηγήσουν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήξει το αργότερο στις 19 Δεκεμβρίου 2018.

               (16)

               Η απαγόρευση της διάθεσης στην αγορά σπόρων που έχουν υποστεί επεξεργασία θα πρέπει να εφαρμοστεί μόνον από τις 19 Δεκεμβρίου 2018, έτσι ώστε να παρέχεται επαρκής μεταβατική περίοδος.

               (17)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) αριθ. 540/2011
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Απαγόρευση της διάθεσης στην αγορά και της χρήσης σπόρων που έχουν υποστεί επεξεργασία
   Οι σπόροι που έχουν υποστεί επεξεργασία με φυτοπροστατευτικά προϊόντα που περιέχουν την ουσία thiamethoxam δεν διατίθενται στην αγορά ούτε χρησιμοποιούνται, με εξαίρεση:

               α)

               τους σπόρους που προορίζονται να χρησιμοποιηθούν μόνο σε μόνιμα θερμοκήπια· και

               β)

               εάν η προκύπτουσα καλλιέργεια παραμένει εντός μόνιμου θερμοκηπίου κατά την πλήρη διάρκεια του κύκλου ζωής της.

         Άρθρο 3
   Μεταβατικά μέτρα
   Τα κράτη μέλη, σύμφωνα με τον κανονισμό (ΕΚ) αριθ. 1107/2009, τροποποιούν ή ανακαλούν, όπου απαιτείται, τις ισχύουσες άδειες φυτοπροστατευτικών προϊόντων που περιέχουν την ουσία thiamethoxam ως δραστική ουσία το αργότερο στις 19 Σεπτεμβρίου 2018.
   Άρθρο 4
   Περίοδος χάριτος
   Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι όσο το δυνατόν συντομότερη και εκπνέει το αργότερο στις 19 Δεκεμβρίου 2018.
   Άρθρο 5
   Τροποποίηση του εκτελεστικού κανονισμού (ΕΕ) αριθ. 485/2013
   Όσον αφορά τους σπόρους που έχουν υποστεί επεξεργασία με φυτοπροστατευτικά προϊόντα που περιέχουν την ουσία thiamethoxam, το άρθρο 2 του εκτελεστικού κανονισμού (ΕΕ) αριθ. 485/2013 απαλείφεται.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, τα άρθρα 2 και 5 εφαρμόζονται από τις 19 Δεκεμβρίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Μαΐου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2007/6/ΕΚ της Επιτροπής, της 14ης Φεβρουαρίου 2007, για τροποποίηση της οδηγίας 91/414/ΕΟΚ του Συμβουλίου ώστε να καταχωριστούν οι ουσίες metrafenone, Bacillus subtilis, spinosad και thiamethoxam ως δραστικές ουσίες (ΕΕ L 43 της 15.2.2007, σ. 13).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (5)  Εκτελεστικός κανονισμός (ΕΕ) αριθ. 485/2013 της Επιτροπής, της 24ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 540/2011, όσον αφορά τους όρους έγκρισης των δραστικών ουσιών clothianidin, thiamethoxam και imidacloprid και για την απαγόρευση της χρήσης και πώλησης σπόρων που έχουν υποστεί επέμβαση με φυτοπροστατευτικά προϊόντα που περιέχουν αυτές τις δραστικές ουσίες (ΕΕ L 139 της 25.5.2013, σ. 12).

      (6)  ΕFSA (Ευρωπαϊκή Αρχή για την Ασφάλεια των Τροφίμων), 2016. Technical report on the outcome of the consultation with Member States, the applicant and EFSA on the pesticide risk assessment for thiamethoxam in light of confirmatory data. Σχετική δημοσίευση EFSA, 2016:EN-1020. 27 σελ.

      (7)  ΕFSA (Ευρωπαϊκή Αρχή για την Ασφάλεια των Τροφίμων), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU. Σχετική δημοσίευση EFSA, 2015:EN-903. 8 σελ.

      (8)  ΕFSA (Ευρωπαϊκή Αρχή για την Ασφάλεια των Τροφίμων), 2018. Conclusions on the peer review of the pesticide risk assessment for bees for the active substance thiamethoxam considering the uses as seed treatments and granules. EFSA Journal 2018·16(2):5179, 59 σελ.

      ΠΑΡΑΡΤΗΜΑ
      Το κείμενο της στήλης «Ειδικές διατάξεις» της σειράς 140, thiamethoxam, στο μέρος Α του παραρτήματος του εκτελεστικού κανονισμού (ΕΕ) αριθ. 540/2011 αντικαθίσταται από τα εξής:

         «ΜΕΡΟΣ A
         Επιτρέπεται να χρησιμοποιείται μόνο ως εντομοκτόνο σε μόνιμα θερμοκήπια ή για την επεξεργασία σπόρων που προορίζονται να χρησιμοποιηθούν αποκλειστικά σε μόνιμα θερμοκήπια. Η προκύπτουσα καλλιέργεια πρέπει να παραμείνει εντός μόνιμου θερμοκηπίου κατά τη συνολική διάρκεια του κύκλου ζωής της.
         ΜΕΡΟΣ Β
         Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία thiamethoxam, και ιδίως τα προσαρτήματα I και II αυτής, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 14 Ιουλίου 2006, και τα συμπεράσματα της αναθεωρημένης προσθήκης της έκθεσης ανασκόπησης για την ουσία thiamethoxam, όπως οριστικοποιήθηκε στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 27 Απριλίου 2018.
         Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή:

                     —

                     στον κίνδυνο για τα υπόγεια ύδατα,

                     —

                     στον κίνδυνο για τους υδρόβιους οργανισμούς,

                     —

                     στον κίνδυνο για τις μέλισσες και τους βομβίνους που έχουν ελευθερωθεί για επικονίαση σε μόνιμα θερμοκήπια,

                     —

                     στην έκθεση των μελισσών μέσω της κατανάλωσης μολυσμένων υδάτων από τα μόνιμα θερμοκήπια.

               Τα κράτη μέλη διασφαλίζουν ότι η κάλυψη της επιφάνειας των σπόρων πρέπει να εκτελείται σε επαγγελματικές εγκαταστάσεις επεξεργασίας σπόρων. Οι εγκαταστάσεις αυτές πρέπει να εφαρμόζουν τις βέλτιστες διαθέσιμες τεχνικές, ώστε να εξασφαλίζεται ότι μπορεί να ελαχιστοποιηθεί η δημιουργία νεφών σκόνης κατά την αποθήκευση, τη μεταφορά και την εφαρμογή.
         Οι όροι χρήσης περιλαμβάνουν την εφαρμογή μέτρων άμβλυνσης του κινδύνου, όπου χρειάζεται.»


title: Εκτελεστικός κανονισμός (ΕΕ) 2018/784 της Επιτροπής, της 29ης Μαΐου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας clothianidin (κλοθειανιδίνη) (Κείμενο που παρουσιάζει ενδιαφέρον για τον ΕΟΧ )

text:
               30.5.2018

               EL

               Επίσημη Εφημερίδα της Ευρωπαϊκής Ένωσης

               L 132/35

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/784 ΤΗΣ ΕΠΙΤΡΟΠΉΣ
   της 29ης Μαΐου 2018
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας clothianidin (κλοθειανιδίνη)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3, το άρθρο 49 παράγραφος 2 και το άρθρο 78 παράγραφος 2,
   Εκτιμώντας τα ακόλουθα:

               (1)

               Η δραστική ουσία clothianidin (κλοθειανιδίνη) συμπεριλήφθηκε, με την οδηγία 2006/41/ΕΚ της Επιτροπής (2), στο παράρτημα I της οδηγίας 91/414/ΕΟΚ του Συμβουλίου (3).

               (2)

               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).

               (3)

               Ο εκτελεστικός κανονισμός (ΕΕ) αριθ. 485/2013 της Επιτροπής (5) τροποποίησε τους όρους έγκρισης της δραστικής ουσίας clothianidin και απαίτησε από τους αιτούντες να υποβάλουν επιβεβαιωτικές πληροφορίες όσον αφορά:

                           α)

                           τον κίνδυνο για επικονιαστές εκτός των μελισσών·

                           β)

                           τον κίνδυνο για μέλισσες που συλλέγουν νέκταρ ή γύρη σε διαδοχικές καλλιέργειες·

                           γ)

                           το ενδεχόμενο πρόσληψης μέσω των ριζών των ζιζανίων κατά την περίοδο της ανθοφορίας τους·

                           δ)

                           τον κίνδυνο για τις μέλισσες που συλλέγουν μελιτώδεις εκκρίσεις εντόμων·

                           ε)

                           την πιθανή έκθεση σε σταγονόρροια και τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω αυτής της έκθεσης·

                           στ)

                           την πιθανή έκθεση σε παρασυρόμενη σκόνη μετά την εφαρμογή και τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω αυτής της έκθεσης·

                           ζ)

                           τον άμεσο και μακροπρόθεσμο κίνδυνο για την επιβίωση και ανάπτυξη της αποικίας, και σχετικά με τον κίνδυνο για τους απογόνους των μελισσών λόγω πρόσληψης μολυσμένης γύρης και νέκταρος.

               (4)

               Τον Δεκέμβριο του 2014 οι αιτούντες υπέβαλαν πρόσθετες πληροφορίες σχετικά με τις μέλισσες (δηλαδή τις μέλισσες, τους βομβίνους και τις μοναχικές μέλισσες) στο Βέλγιο, που είναι το κράτος μέλος-εισηγητής, εντός της προβλεπόμενης προθεσμίας για την υποβολή τους. Υπέβαλαν επικαιροποιημένους φακέλους τον Μάρτιο του 2015 και τον Ιούνιο του 2015.

               (5)

               Το Βέλγιο αξιολόγησε τα συμπληρωματικά στοιχεία που υπέβαλαν οι αιτούντες. Το κράτος μέλος-εισηγητής υπέβαλε την αξιολόγησή του, με τη μορφή προσθήκης στο σχέδιο έκθεσης αξιολόγησης, στα άλλα κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (στο εξής «η Αρχή») στις 31 Αυγούστου 2015.

               (6)

               Η Επιτροπή συμβουλεύτηκε την Αρχή, η οποία παρουσίασε το συμπέρασμά της σχετικά με την αξιολόγηση κινδύνου για την ουσία clothianidin στις 13 Οκτωβρίου 2016 (6). Για τις περισσότερες καλλιέργειες η Αρχή εντόπισε υψηλούς άμεσους κινδύνους για τις μέλισσες από φυτοπροστατευτικά προϊόντα που περιέχουν τη δραστική ουσία clothianidin. Συγκεκριμένα, όσον αφορά την έκθεση μέσω σκόνης, η Αρχή εντόπισε υψηλούς άμεσους κινδύνους για τις μέλισσες στα χειμερινά δημητριακά. Επίσης, δεν μπορούν να αποκλειστούν υψηλοί χρόνιοι κίνδυνοι για τις μέλισσες στα ζαχαρότευτλα. Όσον αφορά την κατανάλωση καταλοίπων σε μολυσμένη γύρη και νέκταρ, εντοπίστηκαν υψηλοί, άμεσοι και χρόνιοι κίνδυνοι ή δεν μπορεί να αποκλειστεί υψηλός κίνδυνος για τις περισσότερες χρήσεις στην ύπαιθρο. Χρόνιοι και άμεσοι κίνδυνοι για τις μέλισσες εντοπίστηκαν επίσης στις διαδοχικές καλλιέργιες για όλες τις χρήσεις στην ύπαιθρο. Όσον αφορά τα φυτώρια για τη δασοπονία, οι αιτούντες δεν υπέβαλαν στοιχεία και, κατά συνέπεια, δεν μπορούν να αποκλειστούν οι κίνδυνοι για τις μέλισσες. Επιπλέον, η Αρχή εντόπισε μια σειρά κενών στα στοιχεία.

               (7)

               Όπως προβλέπεται στην αιτιολογική σκέψη 16 του εκτελεστικού κανονισμού (ΕΕ) αριθ. 485/2013, η Επιτροπή προέβη σε ανασκόπηση των νέων επιστημονικών στοιχείων στις 11 Φεβρουαρίου 2015 αναθέτοντας στην Αρχή να οργανώσει μια ανοιχτή πρόσκληση υποβολής στοιχείων. Η Αρχή προέβη στην ανοιχτή πρόσκληση υποβολής στοιχείων η οποία έληξε στις 30 Σεπτεμβρίου 2015 (7).

               (8)

               Στις 13 Νοεμβρίου 2015 η Επιτροπή ζήτησε από την Αρχή να διατυπώσει συμπεράσματα σχετικά με την επικαιροποιημένη αξιολόγηση κινδύνου για τις μέλισσες όσον αφορά τη χρήση της ουσίας clothianidin για εφαρμογή σε σπόρους ή με τη μορφή κόκκων οργανώνοντας ανασκόπηση από ομοτίμους και λαμβάνοντας υπόψη τα στοιχεία που συγκεντρώθηκαν στο πλαίσιο της ειδικής ανοικτής πρόσκλησης υποβολής στοιχείων και τυχόν άλλα νέα στοιχεία από μελέτες, έρευνα και δραστηριότητες παρακολούθησης που σχετίζονται με τις υπό εξέταση χρήσεις. Η Αρχή υπέβαλε το συμπέρασμά της σχετικά με την ανασκόπηση από ομοτίμους όσον αφορά την επικαιροποιημένη αξιολόγηση κινδύνου για τις μέλισσες της δραστικής ουσίας clothianidin εξετάζοντας τις χρήσεις της στην επεξεργασία σπόρων ή με τη μορφή κόκκων στις 28 Φεβρουαρίου 2018 (8). Οι αιτούντες κλήθηκαν να σχολιάσουν το εν λόγω συμπέρασμα. Οι αιτούντες υπέβαλαν τις παρατηρήσεις τους, οι οποίες εξετάστηκαν προσεκτικά.

               (9)

               Το σχέδιο έκθεσης αξιολόγησης, η προσθήκη στο σχέδιο έκθεσης αξιολόγησης και τα συμπεράσματα της Αρχής εξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής φυτών, ζώων, τροφίμων και ζωοτροφών και οριστικοποιήθηκαν στις 27 Απριλίου 2018 με τη μορφή αναθεωρημένης προσθήκης στην έκθεση ανασκόπησης της Επιτροπής για την ουσία clothianidin.

               (10)

               Η Επιτροπή κάλεσε τους αιτούντες να υποβάλουν τις παρατηρήσεις τους σχετικά με την αναθεωρημένη προσθήκη της έκθεσης ανασκόπησης για την ουσία clothianidin. Οι αιτούντες υπέβαλαν τις παρατηρήσεις τους, οι οποίες εξετάστηκαν προσεκτικά.

               (11)

               Η Επιτροπή, αφότου εξέτασε τις πληροφορίες που υποβλήθηκαν από τους αιτούντες το 2014 και το 2015, συμπέρανε ότι δεν υποβλήθηκαν οι πρόσθετες επιβεβαιωτικές πληροφορίες που απαιτούνται βάσει του εκτελεστικού κανονισμού (ΕΕ) αριθ. 485/2013, και αφότου εξέτασε επίσης το συμπέρασμα σχετικά με την επικαιροποιημένη αξιολόγηση κινδύνου για τις μέλισσες, συμπέρανε ότι δεν μπορούν να αποκλειστούν πρόσθετοι κίνδυνοι για τις μέλισσες, εάν δεν επιβληθούν περαιτέρω περιορισμοί. Δεδομένου ότι είναι ανάγκη να κατοχυρωθεί επίπεδο ασφάλειας και προστασίας σύμφωνο με το υψηλό επίπεδο προστασίας της υγείας των ζώων που επιδιώκεται εντός της Ένωσης, κρίνεται σκόπιμο να απαγορευτεί κάθε εξωτερική χρήση. Κατά συνέπεια, κρίνεται σκόπιμο να περιοριστεί η χρήση της ουσίας clothianidin σε μόνιμα θερμοκήπια και να απαιτηθεί η προκύπτουσα καλλιέργεια να παραμείνει για τη συνολική διάρκεια του κύκλου ζωής της εντός μόνιμου θερμοκηπίου, έτσι ώστε να μην επαναφυτευτεί σε εξωτερικό χώρο.

               (12)

               Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.

               (13)

               Δεδομένων των κινδύνων για τις μέλισσες από τους επεξεργασμένους σπόρους, η διάθεση στην αγορά και η χρήση σπόρων που έχουν υποστεί επεξεργασία με φυτοπροστατευτικά προϊόντα τα οποία περιέχουν την ουσία clothianidin πρέπει να υπόκεινται στους ίδιους περιορισμούς που ισχύουν για τη χρήση της clothianidin. Κρίνεται, κατά συνέπεια, σκόπιμο να προβλεφθεί ότι οι σπόροι που έχουν υποστεί επεξεργασία με φυτοπροστατευτικά προϊόντα τα οποία περιέχουν την ουσία clothianidin δεν πρέπει να διατίθενται στην αγορά ή να χρησιμοποιούνται, εκτός εάν οι σπόροι πρόκειται να χρησιμοποιηθούν αποκλειστικά σε μόνιμα θερμοκήπια και να παραμείνει η προκύπτουσα καλλιέργεια για τη συνολική διάρκεια του κύκλου ζωής της εντός μόνιμου θερμοκηπίου.

               (14)

               Θα πρέπει να δοθεί επαρκής χρόνος στα κράτη μέλη για να τροποποιήσουν ή να ανακαλέσουν τις άδειες για τα φυτοπροστατευτικά προϊόντα που περιέχουν την ουσία clothianidin.

               (15)

               Για τα φυτοπροστατευτικά προϊόντα που περιέχουν την ουσία clothianidin, αν τα κράτη μέλη χορηγήσουν περίοδο χάριτος σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήξει το αργότερο στις 19 Δεκεμβρίου 2018.

               (16)

               Η απαγόρευση της διάθεσης στην αγορά σπόρων που έχουν υποστεί επεξεργασία θα πρέπει να εφαρμοστεί μόνον από τις 19 Δεκεμβρίου 2018, έτσι ώστε να παρέχεται επαρκής μεταβατική περίοδος.

               (17)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) αριθ. 540/2011
   Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Απαγόρευση της διάθεσης στην αγορά και της χρήσης σπόρων που έχουν υποστεί επεξεργασία
   Οι σπόροι που έχουν υποστεί επεξεργασία με φυτοπροστατευτικά προϊόντα που περιέχουν την ουσία clothianidin δεν διατίθενται στην αγορά ούτε χρησιμοποιούνται, με εξαίρεση:

               α)

               τους σπόρους που προορίζονται να χρησιμοποιηθούν μόνο σε μόνιμα θερμοκήπια· και

               β)

               εάν η προκύπτουσα καλλιέργεια παραμένει εντός μόνιμου θερμοκηπίου κατά την πλήρη διάρκεια του κύκλου ζωής της.

         Άρθρο 3
   Μεταβατικά μέτρα
   Τα κράτη μέλη, σύμφωνα με τον κανονισμό (ΕΚ) αριθ. 1107/2009, τροποποιούν ή ανακαλούν, όπου απαιτείται, τις ισχύουσες άδειες φυτοπροστατευτικών προϊόντων που περιέχουν την ουσία clothianidin ως δραστική ουσία το αργότερο στις 19 Σεπτεμβρίου 2018.
   Άρθρο 4
   Περίοδος χάριτος
   Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι όσο το δυνατόν συντομότερη και εκπνέει το αργότερο στις 19 Δεκεμβρίου 2018.
   Άρθρο 5
   Τροποποίηση του εκτελεστικού κανονισμού (ΕΕ) αριθ. 485/2013
   Όσον αφορά τους σπόρους που έχουν υποστεί επεξεργασία με φυτοπροστατευτικά προϊόντα που περιέχουν την ουσία clothianidin, το άρθρο 2 του εκτελεστικού κανονισμού (ΕΕ) αριθ. 485/2013 απαλείφεται.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, τα άρθρα 2 και 5 εφαρμόζονται από τις 19 Δεκεμβρίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Μαΐου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 309 της 24.11.2009, σ. 1.

      (2)  Οδηγία 2006/41/ΕΚ της Επιτροπής, της 7ης Ιουλίου 2006, για την τροποποίηση της οδηγίας 91/414/ΕΟΚ του Συμβουλίου ώστε να καταχωριστούν οι ουσίες clothianidin και pethoxamid ως δραστικές ουσίες (ΕΕ L 187 της 8.7.2006, σ. 24).

      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).

      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).

      (5)  Εκτελεστικός κανονισμός (ΕΕ) αριθ. 485/2013 της Επιτροπής, της 24ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 540/2011, όσον αφορά τους όρους έγκρισης των δραστικών ουσιών clothianidin, thiamethoxam και imidacloprid και για την απαγόρευση της χρήσης και πώλησης σπόρων που έχουν υποστεί επέμβαση με φυτοπροστατευτικά προϊόντα που περιέχουν αυτές τις δραστικές ουσίες (ΕΕ L 139 της 25.5.2013, σ. 12).

      (6)  ΕFSA (Ευρωπαϊκή Αρχή για την Ασφάλεια των Τροφίμων), 2016. Conclusion on the peer review of the pesticide risk assessment for the active substance clothianidin in light of conﬁrmatory data submitted. EFSA Journal 2016·14(11):4606, 34 σελ. doi:10.2903/j.efsa.2016.4606.

      (7)  ΕFSA (Ευρωπαϊκή Αρχή για την Ασφάλεια των Τροφίμων), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU. Σχετική δημοσίευση EFSA, 2015:EN-903. 8 σελ.

      (8)  ΕFSA (Ευρωπαϊκή Αρχή για την Ασφάλεια των Τροφίμων), 2018. Conclusions on the peer review of the pesticide risk assessment for bees for the active substance clothianidin considering the uses as seed treatments and granules. EFSA Journal 2018·16(2):5177. 86 σελ.

      ΠΑΡΑΡΤΗΜΑ
      Το κείμενο της στήλης «Ειδικές διατάξεις» της σειράς 121, clothianidin, στο μέρος Α του παραρτήματος του εκτελεστικού κανονισμού (ΕΕ) αριθ. 540/2011 αντικαθίσταται από τα εξής:

         «ΜΕΡΟΣ A
         Επιτρέπεται να χρησιμοποιείται μόνο ως εντομοκτόνο σε μόνιμα θερμοκήπια ή για την επεξεργασία σπόρων που προορίζονται να χρησιμοποιηθούν αποκλειστικά σε μόνιμα θερμοκήπια. Η προκύπτουσα καλλιέργεια πρέπει να παραμείνει εντός μόνιμου θερμοκηπίου κατά τη συνολική διάρκεια του κύκλου ζωής της.
         ΜΕΡΟΣ Β
         Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία clothianidin, και ιδίως τα προσαρτήματα I και II αυτής, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 27 Ιανουαρίου 2006, και τα συμπεράσματα της αναθεωρημένης προσθήκης της έκθεσης ανασκόπησης για την ουσία clothianidin, όπως οριστικοποιήθηκε στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 27 Απριλίου 2018.
         Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή:

                     —

                     στον κίνδυνο για τα υπόγεια ύδατα,

                     —

                     στον κίνδυνο για τις μέλισσες και τους βομβίνους που έχουν ελευθερωθεί για επικονίαση σε μόνιμα θερμοκήπια,

                     —

                     στην έκθεση των μελισσών μέσω της κατανάλωσης μολυσμένων υδάτων από τα μόνιμα θερμοκήπια.

               Τα κράτη μέλη διασφαλίζουν ότι η κάλυψη της επιφάνειας των σπόρων πρέπει να εκτελείται σε επαγγελματικές εγκαταστάσεις επεξεργασίας σπόρων. Οι εγκαταστάσεις αυτές πρέπει να εφαρμόζουν τις βέλτιστες διαθέσιμες τεχνικές, ώστε να εξασφαλίζεται ότι μπορεί να ελαχιστοποιηθεί η δημιουργία νεφών σκόνης κατά την αποθήκευση, τη μεταφορά και την εφαρμογή.
         Οι όροι χρήσης περιλαμβάνουν την εφαρμογή μέτρων άμβλυνσης του κινδύνου, όπου χρειάζεται.»


title: Εκτελεστικός κανονισμός (ΕΕ) 2018/787 της Επιτροπής, της 25ης Μαΐου 2018, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
                  31.5.2018

                  EL

                  Επίσημη Εφημερίδα της Ευρωπαϊκής Ένωσης

                  L 134/1

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/787 ΤΗΣ ΕΠΙΤΡΟΠΉΣ
      της 25ης Μαΐου 2018
      σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:

                  (1)

                  Για να εξασφαλιστεί ομοιόμορφη εφαρμογή της συνδυασμένης ονοματολογίας που έχει προσαρτηθεί στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.

                  (2)

                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

                  (3)

                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

                  (4)

                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.

                  (5)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 25 Μαΐου 2018.

               Για την Επιτροπή,

               εξ ονόματος του Προέδρου,

            Stephen QUEST

               Γενικός Διευθυντής

               Γενική Διεύθυνση Φορολογίας και Τελωνειακής Ένωσης

         (1)  ΕΕ L 269 της 10.10.2013, σ. 1.

         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

         ΠΑΡΑΡΤΗΜΑ

                     Περιγραφή των εμπορευμάτων

                     Κατάταξη
                     (κωδικός ΣΟ)

                     Αιτιολογία

                     (1)

                     (2)

                     (3)

                     Είδος (καλούμενο «όρθωση με κορδόνια») αποτελούμενο από διάφορα τεμάχια από υφαντικές ύλες που έχουν συρραφεί, με άνοιγμα στην πτέρνα και τα δάκτυλα, στριφωμένα γύρω από τα ανοίγματα και στις άκρες του είδους. Το φόντι (άνω μέρος του υποδήματος) κλείνει με μια γλώσσα από πλεκτές υφαντικές ύλες. Τα λοιπά υφασμάτινα μέρη αποτελούνται από διάφορα στρώματα από ελαστικές πλεκτές υφαντικές ύλες.
                     Στο ύφασμα είναι στερεωμένο φύλλο από ελαστικές πλαστικές ύλες που είναι μόνο εν μέρει ορατό στην εξωτερική επιφάνεια του είδους. Το πλαστικό φύλλο περιβάλλει το πέλμα και έχει κόπιτσες κατά μήκος του φόντι και άγκιστρα για κορδόνια κατά μήκος του περικνημίου που επιτρέπουν τη σύσφιγξη του είδους γύρω από το άκρο του ποδιού και την κνήμη με κορδόνια από υφαντικές ύλες.
                     Το πλαστικό φύλλο προσδίδει έναν βαθμό σταθερότητας στο είδος. Ωστόσο, είναι εύκαμπτο και, όταν σφίγγεται με τα κορδόνια, ασκεί πίεση στο πόδι και την κνήμη.
                     Το είδος αυτό προορίζεται να φορεθεί εντός υποδήματος και να χρησιμοποιηθεί ως επίδεσμος αστραγάλου στην περίπτωση διαστρέμματος και κακώσεων του αστραγάλου, ρήξεων και τραυμάτων συνδέσμων, και για την πρόληψη αυτών των τραυματισμών, καθώς και στην περίπτωση αστάθειας συνδέσμου. Εντούτοις, το είδος δεν μπορεί να αποτρέπει πλήρως μια συγκεκριμένη κίνηση του ελαττωματικού μέρους του σώματος.
                     Σε μετεγχειρητική αποκατάσταση διευκολύνει την επιστροφή στην πλήρη στήριξη του βάρους.
                     (Βλέπε εικόνες) (*1)

                     6307 90 10

                     Η κατάταξη καθορίζεται από τους γενικούς κανόνες 1, 3 γ) και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 6307 , 6307 90  και 6307 90 10 .
                     Το είδος δεν προσαρμόζεται σε συγκεκριμένο μειονέκτημα του ασθενούς, αλλά έχει πολυλειτουργική χρήση. Είναι παρόμοιο με έναν απλό επίδεσμο από υφαντικές ύλες που τυλίγεται γύρω από έναν σύνδεσμο και στερεώνεται σφικτά γύρω από ορισμένα μέρη του σώματος για να υποστηρίξει τη θεραπεία με την άσκηση πίεσης ή να αποτρέψει περαιτέρω τραυματισμούς, διασφαλίζοντας ότι δεν πραγματοποιούνται ασυνείδητα ανεπιθύμητες αντανακλαστικές κινήσεις [βλέπε επίσης τις επεξηγηματικές σημειώσεις της συνδυασμένης ονοματολογίας (ΕΣΣΟ) της Ευρωπαϊκής Ένωσης της διάκρισης 9021 10 10 , δεύτερη παράγραφος].
                     Κατά συνέπεια, τα αντικειμενικά χαρακτηριστικά του είδους είναι τέτοια που δεν το διαφοροποιούν από τους κοινούς επιδέσμους γενικής χρήσης, και συγκεκριμένα, λόγω των συστατικών υλικών του (εύκαμπτων υλικών), του τρόπου λειτουργίας του (πίεση που ασκείται μέσω της σύσφιγξης) ή της προσαρμοστικότητάς του στις συγκεκριμένες αναπηρίες του ασθενούς (βλέπε επίσης τη σημείωση 6 του κεφαλαίου 90, καθώς και την απόφαση της 7ης Νοεμβρίου 2002, Lohmann και Medi Bayreuth, συνεκδικαζόμενες υποθέσεις C-260/00 έως C-263/00, ECLI:EU:C:2002:637, σκέψεις 39 και 45).
                     Επιπλέον, το είδος δεν μπορεί να καταταχθεί ως «συσκευή ορθοπεδικής» στον κωδικό ΣΟ 9021 10 10 , δεδομένου ότι, λόγω της ελαστικότητάς του, δεν μπορεί να αποτρέψει εντελώς μια συγκεκριμένη κίνηση του ελαττωματικού μέρους του σώματος, προκειμένου να αποκλείσει περαιτέρω τραυματισμούς (βλέπε επίσης τις ΕΣΣΟ για τη διάκριση 9021 10 10 , δεύτερη παράγραφος). Για παράδειγμα, σε περίπτωση ρήξης συνδέσμων, το είδος θα πρέπει να καθιστά αδύνατη κάθε κλίση της ποδοκνημικής άρθρωσης ακόμη και κατά το τρέξιμο ή το άλμα. Ωστόσο, οι υφαντικές ύλες και οι εύκαμπτες πλαστικές ύλες από τις οποίες είναι κατασκευασμένο το είδος δεν μπορούν να στηρίξουν το βάρος του σώματος κατά το τρέξιμο.
                     Το επιθυμητό αποτέλεσμα της άσκησης πίεσης προσδίδεται τόσο από τις πλαστικές όσο και από τις υφαντικές ύλες. Κατά συνέπεια, και οι δύο ύλες είναι εξίσου ουσιώδεις, κατά την έννοια του γενικού κανόνα 3 β) για την ερμηνεία της συνδυασμένης ονοματολογίας και το είδος πρέπει να καταταχθεί στην τελευταία κατά σειρά αρίθμησης κλάση, μεταξύ εκείνων που μπορούν έγκυρα να ληφθούν υπόψη (κλάσεις 3926  και 6307 ).
                     Το είδος πρέπει επομένως να καταταχθεί στον κωδικό ΣΟ 6307 90 10  ως «άλλο έτοιμο υφαντουργικό είδος».

            (*1)  Οι εικόνες έχουν αποκλειστικά ενημερωτικό σκοπό.


title: Εκτελεστικός κανονισμός (ΕΕ) 2018/788 της Επιτροπής, της 30ής Μαΐου 2018, για την τροποποίηση του εκτελεστικού κανονισμού (ΕΕ) 2017/1993 για την επιβολή οριστικού δασμού αντιντάμπινγκ στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία, την Ινδονησία, τη Μαλαισία, την Ταϊβάν και την Ταϊλάνδη, είτε δηλώνονται ως καταγωγής αυτών των χωρών είτε όχι, έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

text:
               31.5.2018

               EL

               Επίσημη Εφημερίδα της Ευρωπαϊκής Ένωσης

               L 134/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/788 ΤΗΣ ΕΠΙΤΡΟΠΉΣ
   της 30ής Μαΐου 2018
   για την τροποποίηση του εκτελεστικού κανονισμού (ΕΕ) 2017/1993 για την επιβολή οριστικού δασμού αντιντάμπινγκ στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία, την Ινδονησία, τη Μαλαισία, την Ταϊβάν και την Ταϊλάνδη, είτε δηλώνονται ως καταγωγής αυτών των χωρών είτε όχι, έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»), και ιδίως το άρθρο 11 παράγραφος 4 και το άρθρο 13 παράγραφος 4,
   Εκτιμώντας τα ακόλουθα:
   1.   ΤΑ ΙΣΧΥΟΝΤΑ ΜΕΤΡΑ

               (1)

               Με τον κανονισμό (ΕΕ) αριθ. 791/2011 (2), το Συμβούλιο επέβαλε δασμό αντιντάμπινγκ για όλες τις άλλες εταιρείες ύψους 62,9 % στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας. Ύστερα από έρευνα κατά της καταστρατήγησης, δυνάμει του άρθρου 13 του βασικού κανονισμού, τα μέτρα αυτά, στη συνέχεια, επεκτάθηκαν στις εισαγωγές που αποστέλλονται από την Ινδία και την Ινδονησία, είτε δηλώνονται ως καταγωγής Ινδίας και Ινδονησίας είτε όχι, με τον εκτελεστικό κανονισμό (ΕΕ) αριθ. 1371/2013 του Συμβουλίου (3) («τα επεκταθέντα μέτρα»). Με τον ίδιο κανονισμό ένας Ινδός παραγωγός-εξαγωγέας απηλλάγη από τα εν λόγω επεκταθέντα μέτρα. Αργότερα με τον εκτελεστικό κανονισμό (ΕΕ) 2015/1507 της Επιτροπής (4), ένας άλλος Ινδός εξαγωγέας-παραγωγός απηλλάγη επίσης από τα επεκταθέντα μέτρα.

               (2)

               Ύστερα από έρευνα κατά της καταστρατήγησης, δυνάμει του άρθρου 13 του βασικού κανονισμού, τα μέτρα αντιντάμπινγκ επεκτάθηκαν και στη Μαλαισία (5), την Ταϊβάν και την Ταϊλάνδη (6).

               (3)

               Τα ισχύοντα επί του παρόντος μέτρα συνίστανται σε δασμό αντιντάμπινγκ που επιβλήθηκε με τον εκτελεστικό κανονισμό (ΕΕ) 2017/1993 της Επιτροπής (7), ύστερα από επανεξέταση ενόψει της λήξης ισχύος των μέτρων που επιβεβαίωσε τη συνέχισή τους.

         2.   ΑΙΤΗΣΗ ΕΠΑΝΕΞΕΤΑΣΗΣ

               (4)

               Η Ευρωπαϊκή Επιτροπή («η Επιτροπή»), στη συνέχεια, έλαβε αίτηση απαλλαγής από τα μέτρα αντιντάμπινγκ που εφαρμόζονται στις εισαγωγές του υπό εξέταση προϊόντος καταγωγής Λαϊκής Δημοκρατίας της Κίνας, όπως επεκτάθηκαν στις εισαγωγές που αποστέλλονται από την Ινδία, είτε δηλώνονται ως καταγωγής Ινδίας είτε όχι, σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού.

               (5)

               Η αίτηση υποβλήθηκε στις 26 Ιανουαρίου 2017 από την εταιρεία SPG Glass Fibre PVT. LTD («ο αιτών»), έναν παραγωγό-εξαγωγέα του υπό εξέταση προϊόντος στην Ινδία («η οικεία χώρα»). Η αίτηση αυτή περιορίστηκε στη δυνατότητα χορήγησης απαλλαγής από τα επεκταθέντα μέτρα όσον αφορά τον αιτούντα.

               (6)

               Η Επιτροπή εξέτασε τα αποδεικτικά στοιχεία που υπέβαλε ο αιτών και έκρινε ότι ήταν επαρκή για να δικαιολογήσουν την έναρξη έρευνας σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού. Ως εκ τούτου, η Επιτροπή κίνησε έρευνα την 1η Σεπτεμβρίου 2017 με τη δημοσίευση του εκτελεστικού κανονισμού (ΕΕ) 2017/1514 (8) στην Επίσημη Εφημερίδα της Ευρωπαϊκής Ένωσης.

               (7)

               Επιπλέον, σύμφωνα με το άρθρο 3 του εκτελεστικού κανονισμού (ΕΕ) 2017/1514, η Επιτροπή έδωσε εντολή στις τελωνειακές αρχές να λάβουν τα κατάλληλα μέτρα για την καταγραφή των εισαγωγών του υπό εξέταση προϊόντος που αποστέλλεται από την Ινδία και παράγεται και πωλείται για εξαγωγή στην Ένωση από τον αιτούντα, σύμφωνα με το άρθρο 14 παράγραφος 5 του βασικού κανονισμού.

         3.   ΥΠΟ ΕΠΑΝΕΞΕΤΑΣΗ ΠΡΟΪΟΝ

               (8)

               Το προϊόν που αποτελεί αντικείμενο της παρούσας επανεξέτασης είναι τα υφάσματα ινών από γυαλί ανοιχτής βροχίδας, με μέγεθος κυψελίδας μεγαλύτερο από 1,8 mm, τόσο σε μήκος όσο και σε πλάτος, και βάρος μεγαλύτερο από 35 g/m2, εξαιρουμένων των δίσκων από γυάλινες ίνες, καταγωγής Λαϊκής Δημοκρατίας της Κίνας ή που αποστέλλονται από την Ινδία, είτε έχουν δηλωθεί ως καταγωγής Ινδίας είτε όχι («το υπό επανεξέταση προϊόν»), το οποίο υπάγεται επί του παρόντος στους κωδικούς ΣΟ ex 7019 51 00 και ex 7019 59 00.

         4.   ΕΡΕΥΝΑ

   α)   Περίοδος έρευνας

               (9)

               Η περίοδος αναφοράς καλύπτει την περίοδο από την 1η Ιουλίου 2016 έως τις 30 Ιουνίου 2017. Συλλέχθηκαν δεδομένα από την περίοδο της έρευνας που κατέληξε στα επεκταθέντα μέτρα (1 Απριλίου 2012 έως 31 Μαρτίου 2013) έως το τέλος της περιόδου αναφοράς («περίοδος της έρευνας επανεξέτασης»).

               (10)

               Η Επιτροπή ενημέρωσε επίσημα τον ενωσιακό κλάδο παραγωγής, τον αιτούντα και την κυβέρνηση της Ινδίας σχετικά με την έναρξη της επανεξέτασης. Τα ενδιαφερόμενα μέρη κλήθηκαν να κάνουν γνωστές τις απόψεις τους και ενημερώθηκαν για τη δυνατότητα να ζητήσουν να γίνουν δεκτά σε ακρόαση. Δεν ελήφθησαν παρατηρήσεις, ούτε τα ενδιαφερόμενα μέρη ζήτησαν ακρόαση από την Επιτροπή.

               (11)

               Η Επιτροπή απέστειλε ερωτηματολόγιο στον αιτούντα και έλαβε απάντηση εντός της ορισθείσας προθεσμίας. Η Επιτροπή αναζήτησε και επαλήθευσε επιτόπου όλες τις αναγκαίες πληροφορίες για τους σκοπούς της επανεξέτασης. Πραγματοποιήθηκε επίσκεψη επαλήθευσης στις εγκαταστάσεις του αιτούντος στο Mumbai και το Umbergaon, στην Ινδία.

         β)   Ο αιτών

               (12)

               Ο αιτών είναι η εταιρεία SPG Glass Fibre PVT. LTD, ένας παραγωγός-εξαγωγέας του υπό εξέταση προϊόντος στην Ινδία.

         γ)   Πορίσματα της έρευνας

               (13)

               Η Επιτροπή εξέτασε κατά πόσον έχουν ικανοποιηθεί οι όροι για τη χορήγηση εξαίρεσης δυνάμει του άρθρου 11 παράγραφος 4 και του άρθρου 13 παράγραφος 4 του βασικού κανονισμού.

               (14)

               Η έρευνα επιβεβαίωσε ότι ο αιτών δεν εξήγαγε το υπό επανεξέταση προϊόν στην Ένωση κατά την περίοδο της έρευνας που οδήγησε στα επεκταθέντα μέτρα, δηλαδή από την 1η Απριλίου 2012 έως τις 31 Μαρτίου 2013.

               (15)

               Η έρευνα επιβεβαίωσε ότι ο αιτών δεν ήταν συνδεδεμένος με τους κινέζους εξαγωγείς ή παραγωγούς οι οποίοι υπόκεινται στα μέτρα αντιντάμπινγκ.

               (16)

               Επιπλέον, η έρευνα επιβεβαίωσε ότι ο αιτών είναι πραγματικός παραγωγός του υπό επανεξέταση προϊόντος και δεν μετέχει σε πρακτικές καταστρατήγησης. Ο αιτών είναι ολοκληρωμένος παραγωγός που αγοράζει εγχώρια παραγόμενες σφαίρες (μπάλες) από γυαλί για την παραγωγή γυάλινων ινών και τις χρησιμοποιεί ως την πρώτη ύλη για την παραγωγή υφασμάτων ινών από γυαλί ανοιχτής βροχίδας. Το τελικό προϊόν στη συνέχεια πωλήθηκε στην εγχώρια αγορά σε σταθερή βάση. Πιο πρόσφατα, καθώς ο αιτών επιδιώκει να εξαγάγει τα εμπορεύματα του, πραγματοποιήθηκαν ορισμένες εξαγωγικές συναλλαγές σε χώρες εκτός της Ευρωπαϊκής Ένωσης.

               (17)

               Η έρευνα επιβεβαίωσε ότι ο αιτών δεν αγόραζε το τελικό υπό εξέταση προϊόν από τη Λαϊκή Δημοκρατία της Κίνας με σκοπό τη μεταπώληση ή την αποστολή του στην Ένωση.

               (18)

               Ο αιτών ήταν επίσης σε θέση να προσκομίσει γραπτές αποδείξεις για συμβατικά δεσμευτικό χαρακτήρα που περιέχουν την υποχρέωση να αποστέλλουν το υπό εξέταση προϊόν σε πελάτη στην Ένωση. Πραγματικές αποστολές δεν έχουν ακόμη πραγματοποιηθεί, δεδομένου ότι έχει συμφωνηθεί από κοινού να αναμείνουν την έκβαση της παρούσας διαδικασίας πριν από την αποστολή.

               (19)

               Τα ανωτέρω πορίσματα κοινοποιήθηκαν στον αιτούντα και στον κλάδο παραγωγής της Ένωσης και τους δόθηκε η ευκαιρία να υποβάλουν παρατηρήσεις Ο αιτών υποστήριξε ότι συμφωνεί με τα πορίσματα της Επιτροπής.

               (20)

               Ο ενωσιακός κλάδος παραγωγής υπέβαλε σχόλια σχετικά με τις πληροφορίες που γνωστοποιήθηκαν, προβάλλοντας αντιρρήσεις για την απαλλαγή. Ειδικότερα, ο ενωσιακός κλάδος παραγωγής εξέφρασε αμφιβολίες σχετικά με τον ολοκληρωμένο χαρακτήρα της παραγωγής της SPG, καθώς και σχετικά με το γεγονός ότι οι πρώτες ύλες δεν ήταν κινεζικής καταγωγής. Επίσης, αμφισβήτησε ότι η SPG θα προσπαθούσε να παράγει η ίδια ίνες γυαλιού, καθώς αυτό θα συνεπαγόταν μια παρωχημένη διαδικασία τήξης με απαγορευτικά υψηλό ενεργειακό κόστος. Κατήγγειλε δε ότι ο δημόσιος φάκελος δεν του επέτρεψε να δώσει απαντήσεις στις ανησυχίες αυτές, ιδίως σε σχέση με παλαιότερα στοιχεία.

               (21)

               Η Επιτροπή προσέθεσε επεξηγηματικό σημείωμα στον δημόσιο φάκελο που επιβεβαιώνει ότι η προμήθεια νημάτων και νημάτων με απανωτές στρώσεις (roving) από ίνες γυαλιού τύπου C από την Κίνα αντικαταστάθηκε από ίδια παραγωγή της SPG ινών γυαλιού από σφαίρες από την Ινδία ήδη από το 2016, όταν αγοράστηκαν τα κατάλληλα μηχανήματα και, με τον τρόπο αυτό, η SPG κατέστη ολοκληρωμένος παραγωγός του υπό εξέταση προϊόντος. Τα γεγονότα αυτά και η συνακόλουθη αύξηση του ενεργειακού κόστους επιβεβαιώθηκαν κατά την επιτόπια επαλήθευση. Ωστόσο, τα αποτελέσματα δεν επιτρέπουν να κριθεί η καταλληλότητα της διαδικασίας παραγωγής. Κατά συνέπεια, οι ισχυρισμοί του ενωσιακού κλάδου παραγωγής απορρίφθηκαν.

         δ)   Συμπεράσματα

               (22)

               Σύμφωνα με τις διαπιστώσεις που περιγράφονται στις αιτιολογικές σκέψεις 13 έως 18, η Επιτροπή κατέληξε στο συμπέρασμα ότι ο αιτών πληροί τις προϋποθέσεις για απαλλαγή σύμφωνα με το άρθρο 11 παράγραφος 4 και το άρθρο 13 παράγραφος 4 του βασικού κανονισμού και θα πρέπει να προστεθεί στον κατάλογο των εταιρειών που εξαιρούνται από τον δασμό αντιντάμπινγκ που επιβάλλεται με τον εκτελεστικό κανονισμό (ΕΕ) 2017/1993.

               (23)

               Η απαλλαγή από τα επεκταθέντα μέτρα που χορηγήθηκε σε εισαγωγές του υπό εξέταση προϊόντος που παράγεται από τον αιτούντα, σύμφωνα με το άρθρο 13 παράγραφος 4 του βασικού κανονισμού, εξακολουθεί να ισχύει, υπό τον όρο ότι τα πραγματικά περιστατικά, όπως αυτά έχουν εξακριβωθεί τελικώς, δικαιολογούν την απαλλαγή. Εάν, με βάση νέα εκ πρώτης όψεως αποδεικτικά στοιχεία υπάρχουν διαφορετικές ενδείξεις, η Επιτροπή μπορεί να κινήσει έρευνα για να καθορίσει αν δικαιολογείται η ανάκληση της απαλλαγής.

               (24)

               Η απαλλαγή από τα επεκταθέντα μέτρα για τις εισαγωγές του υπό εξέταση προϊόντος που παράγεται από τον αιτούντα χορηγείται με βάση τα πορίσματα της παρούσας επανεξέτασης. Επομένως, η απαλλαγή αυτή χορηγείται αποκλειστικά για τις εισαγωγές του υπό εξέταση προϊόντος που αποστέλλονται από την Ινδία και παράγονται από την προαναφερόμενη συγκεκριμένη νομική οντότητα. Εισαγωγές του υπό εξέταση προϊόντος που παράγεται από οποιαδήποτε εταιρεία η οποία δεν αναφέρεται ρητώς, με την επωνυμία της, στο άρθρο 1 παράγραφος 3 του εκτελεστικού κανονισμού (ΕΕ) 2017/1993, συμπεριλαμβανομένων των οντοτήτων που συνδέονται με τις εταιρείες που αναφέρονται ρητά, δεν μπορούν να επωφεληθούν από την εξαίρεση και θα πρέπει να υπόκεινται στον δασμό για όλες τις άλλες εταιρείες που επιβάλλεται με τον εν λόγω κανονισμό.

               (25)

               Ο εκτελεστικός κανονισμός (ΕΕ) 2017/1993 θα πρέπει να τροποποιηθεί για να συμπεριλάβει την εταιρεία SPG Glass Fibre PVT. LTD στο άρθρο 1 παράγραφος 3.

               (26)

               Ο αιτών προκειμένου να τύχει της απαλλαγής, θα πρέπει να προσκομίζει στις τελωνειακές αρχές τιμολόγιο το οποίο να τηρεί ορισμένες απαιτήσεις. Σημειώνεται ότι αυτή η ίδια απαίτηση εφαρμόζεται στην εταιρεία Montex Glass Fibre Industries Pvt.Ltd και στην εταιρεία Pyrotek India Pvt. Ltd. Οι εν λόγω εταιρείες έχουν ήδη λάβει απαλλαγή από τα ισχύοντα μέτρα. Δεδομένου ότι η προϋπόθεση αυτή δεν επαναλήφθηκε στον εκτελεστικό κανονισμό (ΕΕ) 2017/1993, η παράλειψη αυτή διορθώνεται μέσω του παρόντος κανονισμού.

         5.   ΑΠΑΙΤΗΣΕΙΣ ΕΠΙΤΡΟΠΟΛΟΓΊΑΣ

               (27)

               Ο παρών κανονισμός είναι σύμφωνος με τη γνώμη της επιτροπής που έχει συσταθεί δυνάμει του άρθρου 15 παράγραφος 1 του κανονισμού (ΕΕ) 2016/1036.

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) 2017/1993 τροποποιείται ως εξής:

               1)

               Στο άρθρο 1 η παράγραφος 3 αντικαθίσταται από το ακόλουθο κείμενο:
               «3.   Ο οριστικός δασμός αντιντάμπινγκ που εφαρμόζεται στις εισαγωγές καταγωγής Λαϊκής Δημοκρατίας της Κίνας, όπως ορίζεται στην παράγραφο 2, επεκτείνεται στις εισαγωγές των ίδιων υφασμάτων ινών από γυαλί ανοιχτής βροχίδας που αποστέλλονται από την Ινδία και την Ινδονησία, είτε δηλώνονται ως καταγωγής Ινδίας και Ινδονησίας είτε όχι (κωδικοί TARIC 7019510014, 7019510015, 7019590014 και 7019590015), με εξαίρεση εκείνα που παράγονται από την εταιρεία Montex Glass Fibre Industries Pvt. Ltd (συμπληρωματικός κωδικός TARIC B942), την εταιρεία Pyrotek India Pvt. Ltd (συμπληρωματικός κωδικός TARIC C051) και την εταιρεία SPG GLASS FIBRE PVT.LTD (συμπληρωματικός κωδικός TARIC C205), στις εισαγωγές των ίδιων υφασμάτων ινών από γυαλί αντοιχτής βροχίδας που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι (κωδικοί TARIC 7019510011 και 7019590011) και στις εισαγωγές των ίδιων υφασμάτων ινών από γυαλί ανοιχτής βροχίδας που αποστέλλονται από την Ταϊβάν και την Ταϊλάνδη, είτε δηλώνονται ως καταγωγής Ταϊβάν και Ταϊλάνδης είτε όχι (κωδικοί TARIC 7019510012, 7019510013, 7019590012 και 7019590013).
               Η εφαρμογή της απαλλαγής που χορηγήθηκε στις εταιρείες Montex Glass Fibre Industries Pvt. Ltd, Pyrotek India Pvt. Ltd και SPG Glass Fibre PVT.LTD εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου το οποίο να ικανοποιεί τις απαιτήσεις που ορίζονται στο παράρτημα II του παρόντος κανονισμού. Εάν δεν προσκομιστεί τιμολόγιο αυτού του είδους, εφαρμόζεται ο δασμός αντιντάμπινγκ που επιβάλλεται από την παράγραφο 1.»

               2)

               Το κείμενο του παραρτήματος του παρόντος κανονισμού παρεμβάλλεται ως παράρτημα II.

         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
      Βρυξέλλες, 30 Μαΐου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  Εκτελεστικός κανονισμός (ΕΕ) αριθ. 791/2011 του Συμβουλίου, της 3ης Αυγούστου 2011, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβάλλεται στις εισαγωγές ορισμένων υφασμάτων ινών από γυαλί ανοιχτής βροχίδας, καταγωγής Λαϊκής Δημοκρατίας της Κίνας (ΕΕ L 204 της 9.8.2011, σ. 1).

      (3)  Εκτελεστικός κανονισμός (ΕΕ) αριθ. 1371/2013 του Συμβουλίου, της 16ης Δεκεμβρίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 791/2011 στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία και την Ινδονησία, είτε δηλώνονται ως καταγωγής Ινδίας και Ινδονησίας είτε όχι (ΕΕ L 346 της 20.12.2013, σ. 20).

      (4)  Εκτελεστικός κανονισμός (ΕΕ) 2015/1507 της Επιτροπής, της 9ης Σεπτεμβρίου 2015, για την τροποποίηση του εκτελεστικού κανονισμού (ΕΕ) αριθ. 1371/2013 του Συμβουλίου για την επέκταση του οριστικού δασμού αντιντάμπινγκ που επιβάλλεται στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, που αποστέλλονται μεταξύ άλλων από την Ινδία, είτε δηλώνονται ως καταγωγής Ινδίας είτε όχι (ΕΕ L 236 της 10.9.2015, σ. 1).

      (5)  Εκτελεστικός κανονισμός (ΕΕ) αριθ. 672/2012 του Συμβουλίου, της 16ης Ιουλίου 2012, για την επέκταση του οριστικού δασμού αντιντάμπινγκ που επιβάλλεται με τον εκτελεστικό κανονισμό (ΕΕ) αριθ. 791/2011 στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι (ΕΕ L 196 της 24.7.2012, σ. 1).

      (6)  Εκτελεστικός κανονισμός (EE) αριθ. 21/2013 του Συμβουλίου, της 10ης Ιανουαρίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 791/2011 στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ταϊβάν και την Ταϊλάνδη, είτε δηλώνονται ως καταγωγής Ταϊβάν και Ταϊλάνδης είτε όχι (ΕΕ L 11 της 16.1.2013, σ. 1).

      (7)  Εκτελεστικός κανονισμός (ΕΕ) 2017/1993 της Επιτροπής, της 6ης Νοεμβρίου 2017, για την επιβολή οριστικού δασμού αντιντάμπινγκ στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία, την Ινδονησία, τη Μαλαισία, την Ταϊβάν και την Ταϊλάνδη, είτε δηλώνονται ως καταγωγής αυτών των χωρών είτε όχι, έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 288 της 7.11.2017, σ. 4).

      (8)  Εκτελεστικός κανονισμός (ΕΕ) 2017/1514 της Επιτροπής, της 31ης Αυγούστου 2017, για την έναρξη επανεξέτασης του εκτελεστικού κανονισμού (ΕΕ) αριθ. 1371/2013 του Συμβουλίου [για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 791/2011 στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία και την Ινδονησία, είτε δηλώνονται ως καταγωγής Ινδίας και Ινδονησίας είτε όχι] προκειμένου να εξεταστεί η δυνατότητα χορήγησης απαλλαγής από τα μέτρα αυτά σε έναν παραγωγό-εξαγωγέα από την Ινδία, κατάργησης του δασμού αντιντάμπινγκ όσον αφορά τις εισαγωγές από τον εν λόγω παραγωγό-εξαγωγέα και υπαγωγής των εισαγωγών από τον εν λόγω παραγωγό-εξαγωγέα σε καταγραφή (ΕΕ L 226 της 1.9.2017, σ. 1).

      ΠΑΡΑΡΤΗΜΑ
      «
            ΠΑΡΑΡΤΗΜΑ II
            Στο έγκυρο εμπορικό τιμολόγιο που αναφέρεται στο άρθρο 1 πρέπει να περιλαμβάνεται δήλωση υπογεγραμμένη από υπάλληλο της οντότητας που εξέδωσε το εμπορικό τιμολόγιο, με την ακόλουθη μορφή στην οποία αναγράφονται τα εξής:

                        1.

                        Το ονοματεπώνυμο και τα καθήκοντα του υπαλλήλου της οντότητας που εξέδωσε το εμπορικό τιμολόγιο.

                        2.

                        Η ακόλουθη δήλωση:
                        “Ο υπογεγραμμένος πιστοποιώ ότι ο (όγκος) του (οικείου προϊόντος) που πωλήθηκε για εξαγωγή στην Ευρωπαϊκή Ένωση, ο οποίος καλύπτεται από το παρόν τιμολόγιο, παρήχθη από την (επωνυμία και διεύθυνση εταιρείας) (συμπληρωματικός κωδικός TARIC) στ … (χώρα). Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή”·

                        3.

                        Ημερομηνία και υπογραφή.

                  »


title: Εκτελεστικός κανονισμός (ΕΕ) 2018/791 της Επιτροπής, της 31ης Μαΐου 2018, σχετικά με την τροποποίηση του κανονισμού (ΕΚ) αριθ. 690/2008 για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα

text:
                  1.6.2018

                  EL

                  Επίσημη Εφημερίδα της Ευρωπαϊκής Ένωσης

                  L 136/1

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/791 ΤΗΣ ΕΠΙΤΡΟΠΉΣ
      της 31ης Μαΐου 2018
      σχετικά με την τροποποίηση του κανονισμού (ΕΚ) αριθ. 690/2008 για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 2 παράγραφος 1 στοιχείο η),
      Έχοντας υπόψη τα αιτήματα που υποβλήθηκαν από τη Φινλανδία, την Ελλάδα, την Ιρλανδία, την Ιταλία, τη Λιθουανία, τη Μάλτα, την Πορτογαλία, τη Σλοβακία, τη Σλοβενία, τη Σουηδία και το Ηνωμένο Βασίλειο,
      Εκτιμώντας τα ακόλουθα:

                  (1)

                  Με τον κανονισμό (ΕΚ) αριθ. 690/2008 της Επιτροπής (2) ορισμένα κράτη μέλη και ορισμένες περιοχές κρατών μελών αναγνωρίστηκαν ως προστατευόμενες περιοχές όσον αφορά ορισμένους επιβλαβείς οργανισμούς. Σε μερικές περιπτώσεις, η αναγνώριση χορηγήθηκε για συγκεκριμένο χρονικό διάστημα, ώστε να μπορέσει το οικείο κράτος μέλος να συγκεντρώσει όλα τα στοιχεία που είναι απαραίτητα για να αποδείξει ότι οι συγκεκριμένοι επιβλαβείς οργανισμοί δεν απαντώνται στο οικείο κράτος μέλος ή περιοχή, ή να μπορέσει να ολοκληρώσει τις προσπάθειές του για την εκρίζωση του συγκεκριμένου οργανισμού. Έκτοτε έχουν σημειωθεί σημαντικές εξελίξεις όσον αφορά τη φυτοϋγειονομική κατάσταση ορισμένων προστατευόμενων περιοχών σε ορισμένα κράτη μέλη.

                  (2)

                  Το έδαφος της Φινλανδίας αναγνωρίστηκε ως μόνιμα προστατευόμενη περιοχή όσον αφορά την Bemisia tabaci Genn. (ευρωπαϊκοί πληθυσμοί). Η Φινλανδία ζήτησε την ανάκληση της κατάστασης προστατευόμενης περιοχής λόγω του ανεπαρκούς βαθμού συνεχιζόμενου οικονομικού και φυτοϋγειονομικού οφέλους. Επομένως, η Φινλανδία δεν θα πρέπει πλέον να αναγνωρίζεται ως προστατευόμενη περιοχή όσον αφορά την Bemisia tabaci Genn (ευρωπαϊκοί πληθυσμοί).

                  (3)

                  Το έδαφος των Αζορών στην Πορτογαλία αναγνωρίστηκε, έως τις 30 Απριλίου 2018, ως προστατευόμενη περιοχή όσον αφορά τους οργανισμούς Globodera pallida (Stone) Behrens, Globodera rostochiensis (Wollenweber) Behrens και Rhynchophorus ferrugineus (Olivier). Από περαιτέρω στοιχεία που υποβλήθηκαν από την Πορτογαλία φαίνεται ότι το έδαφος των Αζορών εξακολουθεί να είναι απαλλαγμένο από αυτούς τους οργανισμούς. Ως εκ τούτου, οι Αζόρες θα πρέπει να αναγνωριστούν ως προστατευόμενη περιοχή όσον αφορά τους εν λόγω επιβλαβείς οργανισμούς χωρίς κανέναν χρονικό περιορισμό.

                  (4)

                  Η Ιρλανδία και το Ηνωμένο Βασίλειο ζήτησαν να αναγνωριστούν τα εδάφη της Ιρλανδίας και της Βόρειας Ιρλανδίας, αντίστοιχα, ως προστατευόμενη περιοχή όσον αφορά τους οργανισμούς Liriomyza huidobrensis (Blanchard) και Liriomyza trifolii (Burgess). Με βάση έρευνες που διενεργήθηκαν από το 2011 στην Ιρλανδία και από το 2012 στη Βόρεια Ιρλανδία στο Ηνωμένο Βασίλειο, η Ιρλανδία και το Ηνωμένο Βασίλειο υπέβαλαν αποδεικτικά στοιχεία ότι οι εν λόγω επιβλαβείς οργανισμοί δεν απαντώνται στα αντίστοιχα εδάφη, παρά τις ευνοϊκές συνθήκες για τη διάδοση των εν λόγω οργανισμών εκεί. Είναι, ωστόσο, απαραίτητο να διενεργηθούν περισσότερες έρευνες. Οι εν λόγω έρευνες θα πρέπει να παρακολουθούνται περαιτέρω από εμπειρογνώμονες υπό την αρμοδιότητα της Επιτροπής. Ως εκ τούτου, η Ιρλανδία και η Βόρεια Ιρλανδία στο Ηνωμένο Βασίλειο θα πρέπει να αναγνωριστούν ως προστατευόμενη περιοχή όσον αφορά τους οργανισμούς Liriomyza huidobrensis και Liriomyza trifolii έως τις 30 Απριλίου 2020.

                  (5)

                  Τα εδάφη της Ιρλανδίας, της Μάλτας και του Ηνωμένου Βασιλείου αναγνωρίστηκαν, έως τις 30 Απριλίου 2018, ως προστατευόμενη περιοχή όσον αφορά τον οργανισμό Paysandisia archon (Burmeister). Από περαιτέρω στοιχεία που υπέβαλαν η Ιρλανδία, η Μάλτα και το Ηνωμένο Βασίλειο, φαίνεται ότι τα εδάφη τους εξακολουθούν να είναι απαλλαγμένα από τον συγκεκριμένο οργανισμό. Ως εκ τούτου, η Ιρλανδία, η Μάλτα και το Ηνωμένο Βασίλειο θα πρέπει να αναγνωριστούν ως προστατευόμενη περιοχή σε σχέση με τον οργανισμό Paysandisia archon χωρίς κανέναν χρονικό περιορισμό.

                  (6)

                  Τα εδάφη της Ιρλανδίας και του Ηνωμένου Βασιλείου αναγνωρίστηκαν, έως τις 30 Απριλίου 2018, ως προστατευόμενη περιοχή όσον αφορά τον οργανισμό Rhynchophorus ferrugineus (Olivier). Από περαιτέρω στοιχεία που υπέβαλαν η Ιρλανδία και το Ηνωμένο Βασίλειο, φαίνεται ότι τα εδάφη τους εξακολουθούν να είναι απαλλαγμένα από τον συγκεκριμένο οργανισμό. Ως εκ τούτου, η Ιρλανδία και το Ηνωμένο Βασίλειο θα πρέπει να αναγνωριστούν ως προστατευόμενη περιοχή όσον αφορά τον οργανισμό Rhynchophorus ferrugineus χωρίς κανέναν χρονικό περιορισμό.

                  (7)

                  Το έδαφος του Ηνωμένου Βασιλείου αναγνωρίστηκε, έως τις 30 Απριλίου 2018, ως προστατευόμενη περιοχή όσον αφορά τους οργανισμούς Thaumetopoea pityocampa Denis & Schiffermüller και «Candidatus Phytoplasma ulmi». Από περαιτέρω στοιχεία που υπέβαλε το Ηνωμένο Βασίλειο, φαίνεται ότι το έδαφός του εξακολουθεί να είναι απαλλαγμένο από τους εν λόγω οργανισμούς. Ως εκ τούτου, το Ηνωμένο Βασίλειο θα πρέπει να αναγνωριστεί ως προστατευόμενη περιοχή όσον αφορά τους οργανισμούς Thaumetopoea pityocampa Denis & Schiffermüller και «Candidatus Phytoplasma ulmi» χωρίς κανέναν χρονικό περιορισμό.

                  (8)

                  Το έδαφος του Ηνωμένου Βασιλείου, με εξαίρεση ορισμένες περιοχές τοπικής αυτοδιοίκησης, αναγνωρίστηκε ως προστατευόμενη περιοχή όσον αφορά τον οργανισμό Thaumetopoea processionea L. έως τις 30 Απριλίου 2018. Το Ηνωμένο Βασίλειο υπέβαλε στοιχεία που αποδεικνύουν ότι ο οργανισμός Thaumetopoea processionea L. είναι πλέον διαδεδομένος στις περιοχές τοπικής αυτοδιοίκησης Barking και Dagenham· Basildon· Basingstoke και Dene· Bexley· Bracknell Forest· Brentwood· Broxbourne· Castle Point· Chelmsford· Chiltem· Crawley· Dacorum· Dartford· East Hertfordshire· Enfield· Epping Forest· Gravesham· Greenwich· Harlow· Hart· Havering· Hertsmere· Horsham· Littlesford· Medway· Mid Sussex· Mole Valley· Newham· North Hertfordshire· Redbridge· Reigate και Banstead· Rushmoor· Sevenoaks· South Bedfordshire· South Bucks· St Albans· Surrey Heath· Tandridge· Three Rivers· Thurrock· Tonbridge και Malling· Waltham Forest· Watford· Waverley· Welwyn Hatfield· Windsor και Maidenhead, Wokingham και Wycombe. Επομένως, οι εν λόγω περιοχές δεν θα πρέπει πλέον να αναγνωρίζονται ως μέρος της προστατευόμενης περιοχής του Ηνωμένου Βασιλείου και μπορούν να προστεθούν στον κατάλογο των περιοχών τοπικής αυτοδιοίκησης που εξαιρούνται από την προστατευόμενη περιοχή. Τα στοιχεία αυτά αποδεικνύουν επίσης ότι το υπόλοιπο τμήμα του εδάφους του Ηνωμένου Βασιλείου, το οποίο αναγνωρίστηκε ως προστατευόμενη περιοχή όσον αφορά τον οργανισμό Thaumetopoea processionea L., φαίνεται να εξακολουθεί να είναι απαλλαγμένο από τον εν λόγω επιβλαβή οργανισμό. Είναι, ωστόσο, απαραίτητο να διενεργηθούν περισσότερες έρευνες. Οι εν λόγω έρευνες θα πρέπει να παρακολουθούνται περαιτέρω από εμπειρογνώμονες υπό την αρμοδιότητα της Επιτροπής. Ως εκ τούτου, το Ηνωμένο Βασίλειο, με εξαίρεση ορισμένες περιοχές τοπικής αυτοδιοίκησης, θα πρέπει να συνεχίσει να αναγνωρίζεται ως προστατευόμενη περιοχή σε σχέση με τον οργανισμό Thaumetopoea processionea L. έως τις 30 Απριλίου 2020.

                  (9)

                  Το έδαφος της Σικελίας στην Ιταλία αναγνωρίστηκε ως μόνιμα προστατευόμενη περιοχή όσον αφορά τον οργανισμό Erwinia amylovora (Burr.) Winsl. et al. Η Ιταλία υπέβαλε στοιχεία που αποδεικνύουν ότι ο οργανισμός Erwinia amylovora (Burr.) Winsl. et al. είναι πλέον διαδεδομένος στους δήμους Cesarò (επαρχία της Messina), Maniace, Bronte, Adrano (επαρχία της Catania) και Centuripe, Regalbuto και Troina (επαρχία της Enna) στη Σικελία. Επομένως, οι δήμοι Cesarò (επαρχία της Messina), Maniace, Bronte, Adrano (επαρχία της Catania) και Centuripe, Regalbuto και Troina (επαρχία της Enna) δεν θα πρέπει πλέον να αναγνωρίζονται ως τμήμα της προστατευόμενης περιοχής της Ιταλίας στη Σικελία όσον αφορά τον οργανισμό Erwinia amylovora (Burr.) Winsl. et al.

                  (10)

                  Επιπλέον, ορισμένα τμήματα του εδάφους της Ιταλίας αναγνωρίστηκαν ως προστατευόμενη περιοχή όσον αφορά τον οργανισμό Erwinia amylovora (Burr.) Winsl. et al. έως τις 30 Απριλίου 2018. Η Ιταλία υπέβαλε στοιχεία που αποδεικνύουν ότι ο οργανισμός Erwinia amylovora (Burr.) Winsl. et al. είναι πλέον διαδεδομένος στις επαρχίες Parma και Piacenza, που είναι τα μόνα εναπομείναντα τμήματα της περιφέρειας Εμίλια-Ρομάνια τα οποία αναγνωρίζονται ως προστατευόμενη περιοχή όσον αφορά τον οργανισμό Erwinia amylovora (Burr.) Winsl. et al. Επομένως, η Εμίλια-Ρομάνια δεν θα πρέπει πλέον να αναγνωρίζεται ως τμήμα της προστατευόμενης περιοχής της Ιταλίας. Τα στοιχεία αυτά αποδεικνύουν επίσης ότι το υπόλοιπο τμήμα του εδάφους της Ιταλίας, το οποίο αναγνωρίστηκε ως προστατευόμενη περιοχή όσον αφορά τον Erwinia amylovora (Burr.) Winsl. et al. έως τις 30 Απριλίου 2018, φαίνεται να εξακολουθεί να είναι απαλλαγμένο από τον εν λόγω επιβλαβή οργανισμό. Είναι, ωστόσο, απαραίτητο να διενεργηθούν περισσότερες έρευνες. Οι εν λόγω έρευνες θα πρέπει να παρακολουθούνται περαιτέρω από εμπειρογνώμονες υπό την αρμοδιότητα της Επιτροπής. Συνεπώς, το έδαφος της Ιταλίας το οποίο αναγνωρίστηκε ως προστατευόμενη περιοχή όσον αφορά τον οργανισμό Erwinia amylovora (Burr.) Winsl. et al. έως τις 30 Απριλίου 2018, με εξαίρεση ορισμένες επαρχίες, συμπεριλαμβανομένων των επαρχιών Parma και Piacenza στην Εμίλια Ρομάνια, θα πρέπει να αναγνωριστεί ως προστατευόμενη περιοχή όσον αφορά τον Erwinia amylovora (Burr.) Winsl. et al. έως τις 30 Απριλίου 2020.

                  (11)

                  Το έδαφος της Βόρειας Ιρλανδίας, με εξαίρεση ορισμένους δήμους, αναγνωρίστηκε ως τμήμα της προστατευόμενης περιοχής του Ηνωμένου Βασιλείου όσον αφορά τον οργανισμό Erwinia amylovora (Burr.) Winsl. et al. Το Ηνωμένο Βασίλειο υπέβαλε στοιχεία που αποδεικνύουν ότι ο οργανισμός Erwinia amylovora (Burr.) Winsl. et al. είναι πλέον διαδεδομένος και σε άλλα τμήματα της Βόρειας Ιρλανδίας και ζήτησε την ανάκληση της κατάστασης προστατευόμενης περιοχής για ολόκληρο το έδαφος της Βόρειας Ιρλανδίας. Επομένως, η Βόρεια Ιρλανδία δεν θα πρέπει πλέον να αναγνωρίζεται ως τμήμα της προστατευόμενης περιοχής του Ηνωμένου Βασιλείου όσον αφορά τον οργανισμό Erwinia amylovora (Burr.) Winsl. et al.

                  (12)

                  Τα εδάφη της Ιρλανδίας, της Λιθουανίας, της Σλοβενίας και της Σλοβακίας, με εξαίρεση ορισμένες περιοχές, αναγνωρίστηκαν ως προστατευόμενες περιοχές όσον αφορά τον οργανισμό Erwinia amylovora (Burr.) Winsl. et al. έως τις 30 Απριλίου 2018. Από περαιτέρω στοιχεία που υπέβαλαν η Ιρλανδία, η Λιθουανία, η Σλοβενία και η Σλοβακία προκύπτει ότι οι σποραδικές και μεμονωμένες εστίες του εν λόγω επιβλαβούς οργανισμού σε ορισμένα τμήματα της προστατευόμενης περιοχής είτε έχουν εκριζωθεί είτε βρίσκονται υπό εκρίζωση και ότι το υπόλοιπο τμήμα του εδάφους τους, με εξαίρεση ορισμένες περιοχές, εξακολουθεί να είναι απαλλαγμένο από τον εν λόγω επιβλαβή οργανισμό. Τα στοιχεία αυτά αποδεικνύουν επίσης ότι, μέχρι στιγμής, καμία από τις εκριζώσεις εστίας δεν έχει διαρκέσει περισσότερο από δύο έτη. Είναι, ωστόσο, απαραίτητο να διενεργηθούν περισσότερες έρευνες. Οι εν λόγω έρευνες θα πρέπει να παρακολουθούνται περαιτέρω από εμπειρογνώμονες υπό την αρμοδιότητα της Επιτροπής. Ως εκ τούτου, τα εδάφη της Ιρλανδίας, της Λιθουανίας, της Σλοβενίας και της Σλοβακίας, με εξαίρεση ορισμένες περιοχές, θα πρέπει να αναγνωριστούν ως προστατευόμενες περιοχές όσον αφορά τον οργανισμό Erwinia amylovora (Burr.) Winsl. et al. έως τις 30 Απριλίου 2020.

                  (13)

                  Το έδαφος του Ηνωμένου Βασιλείου αναγνωρίστηκε, έως τις 30 Απριλίου 2018, ως προστατευόμενη περιοχή όσον αφορά τον οργανισμό Xanthomonas arboricola pv. pruni (Smith) Vauterin et al. Από περαιτέρω στοιχεία που υπέβαλε το Ηνωμένο Βασίλειο προκύπτει ότι οι σποραδικές και μεμονωμένες εστίες του εν λόγω επιβλαβούς οργανισμού σε ορισμένα τμήματα της προστατευόμενης περιοχής είτε έχουν εκριζωθεί είτε βρίσκονται υπό εκρίζωση και ότι το υπόλοιπο τμήμα των εδαφών του εξακολουθεί να είναι απαλλαγμένο από τον εν λόγω επιβλαβή οργανισμό. Τα στοιχεία αυτά αποδεικνύουν επίσης ότι, μέχρι στιγμής, καμία από τις εκριζώσεις εστίας δεν έχει διαρκέσει περισσότερο από δύο έτη. Είναι, ωστόσο, απαραίτητο να συνεχιστούν οι προσπάθειες εκρίζωσης και να διενεργηθούν περαιτέρω έρευνες. Οι εν λόγω έρευνες θα πρέπει να παρακολουθούνται περαιτέρω από εμπειρογνώμονες υπό την αρμοδιότητα της Επιτροπής. Ως εκ τούτου, η αναγνώριση του Ηνωμένου Βασιλείου ως προστατευόμενης περιοχής όσον αφορά τον οργανισμό Xanthomonas arboricola pv. pruni (Smith) Vauterin et al. θα πρέπει να παραταθεί έως τις 30 Απριλίου 2020.

                  (14)

                  Η Ιρλανδία αναγνωρίστηκε, έως τις 30 Απριλίου 2018, ως προστατευόμενη περιοχή όσον αφορά τον οργανισμό Ceratocystis platani (J.M. Walter) Engelbr. & T.C. Harr. Από περαιτέρω στοιχεία που υπέβαλε η Ιρλανδία, φαίνεται ότι το έδαφός της εξακολουθεί να είναι απαλλαγμένο από τον συγκεκριμένο οργανισμό. Συνεπώς, η Ιρλανδία θα πρέπει να αναγνωριστεί ως προστατευόμενη περιοχή όσον αφορά τους εν λόγω επιβλαβείς οργανισμούς χωρίς κανέναν χρονικό περιορισμό.

                  (15)

                  Το έδαφος της Βόρειας Ιρλανδίας στο Ηνωμένο Βασίλειο αναγνωρίστηκε ως προστατευόμενη περιοχή όσον αφορά τον οργανισμό Gremmeniella abietina (Lag.) Morelet. Το Ηνωμένο Βασίλειο υπέβαλε στοιχεία που αποδεικνύουν ότι ο οργανισμός Gremmeniella abietina (Lag.) Morelet είναι πλέον διαδεδομένος στη Βόρεια Ιρλανδία. Επομένως, η Βόρεια Ιρλανδία δεν θα πρέπει πλέον να αναγνωρίζεται ως προστατευόμενη περιοχή όσον αφορά τον οργανισμό Gremmeniella abietina (Lag.) Morelet.

                  (16)

                  Το έδαφος της Ελλάδας, με εξαίρεση ορισμένες περιφερειακές ενότητες, αναγνωρίστηκε ως προστατευόμενη περιοχή όσον αφορά τον ιό της τριστέτσας των εσπεριδοειδών (ευρωπαϊκά στελέχη). Η Ελλάδα υπέβαλε στοιχεία που αποδεικνύουν ότι ο ιός της τριστέτσας των εσπεριδοειδών (ευρωπαϊκά στελέχη) είναι πλέον διαδεδομένος και στις περιφερειακές ενότητες Άρτας και Λακωνίας. Επομένως, οι περιφερειακές ενότητες Άρτας και Λακωνίας δεν θα πρέπει να αναγνωρίζονται πλέον ως προστατευόμενη περιοχή της Ελλάδας όσον αφορά τον ιό της τριστέτσας των εσπεριδοειδών (ευρωπαϊκά στελέχη).

                  (17)

                  Η Σουηδία αναγνωρίστηκε ως προστατευόμενη περιοχή όσον αφορά τον ιό του κηλιδωτού μαρασμού της τομάτας. Η Σουηδία ζήτησε την ανάκληση της κατάστασης προστατευόμενης περιοχής λόγω ανεπαρκούς βαθμού συνεχιζόμενου οικονομικού οφέλους. Επομένως, η Σουηδία δεν θα πρέπει πλέον να αναγνωρίζεται ως προστατευόμενη περιοχή όσον αφορά τον ιό του κηλιδωτού μαρασμού της τομάτας.

                  (18)

                  Για λόγους σαφήνειας, ολόκληρο το παράρτημα του κανονισμού (ΕΚ) αριθ. 690/2008 θα πρέπει να αντικατασταθεί.

                  (19)

                  Συνεπώς, ο κανονισμός (ΕΚ) αριθ. 690/2008 θα πρέπει να τροποποιηθεί αναλόγως.

                  (20)

                  Δεδομένου ότι ορισμένες περιοχές έχουν αναγνωριστεί ως προστατευόμενες περιοχές σύμφωνα με τον κανονισμό (ΕΚ) αριθ. 690/2008 έως τις 30 Απριλίου 2018, ο παρών κανονισμός θα πρέπει να εφαρμοστεί από την 1η Μαΐου 2018, προκειμένου να εξασφαλιστεί η νομική συνέχεια και να αποφευχθεί η διατάραξη του εμπορίου.

                  (21)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Το παράρτημα I του κανονισμού (ΕΚ) αριθ. 690/2008 αντικαθίσταται από το παράρτημα του παρόντος κανονισμού.
      Άρθρο 2
      Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
      Εφαρμόζεται από την 1η Μαΐου 2018.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 31 Μαΐου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 169 της 10.7.2000, σ. 1.

         (2)  Κανονισμός (ΕΚ) αριθ. 690/2008 της Επιτροπής, της 4ης Ιουλίου 2008, για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα (ΕΕ L 193 της 22.7.2008, σ. 1).

         ΠΑΡΑΡΤΗΜΑ
         Το παράρτημα I του κανονισμού (ΕΚ) αριθ. 690/2008 αντικαθίσταται από το ακόλουθο κείμενο:
         «
               ΠΑΡΑΡΤΗΜΑ I

                  Περιοχές της Κοινότητας που αναγνωρίζονται ως “προστατευόμενες περιοχές”, σε σχέση με τους επιβλαβείς οργανισμούς που απαριθμούνται μαζί με τα ονόματά των περιοχών

                           Επιβλαβείς οργανισμοί

                           Προστατευόμενες περιοχές: Έδαφος

                     α)   Έντομα, ακάρεα και νηματώδεις σε όλα τα στάδια της ανάπτυξής τους

                                       1.

                                          Anthonomus grandis (Boh.)

                           Ελλάδα, Ισπανία (Ανδαλουσία, Καταλωνία, Εστρεμαδούρα, Μούρθια, Βαλένθια)

                                       2.

                                          Bemisia tabaci Genn. (ευρωπαϊκοί πληθυσμοί)

                           Ιρλανδία, Πορτογαλία (Αζόρες, Beira Interior, Beira Litoral, Entre Douro e Minho και Trás-os-Montes), Σουηδία, Ηνωμένο Βασίλειο

                                       3.

                                          Cephalcia lariciphila (Klug.)

                           Ιρλανδία, Ηνωμένο Βασίλειο (Βόρεια Ιρλανδία, Νήσος του Μαν και Τζέρζι)

                                       3.1.

                                          Daktulosphaira vitifoliae (Fitch)

                           Κύπρος

                                       4.

                                          Dendroctonus micans Kugelan

                           Ιρλανδία, Ελλάδα, Ηνωμένο Βασίλειο (Βόρεια Ιρλανδία, Νήσος του Μαν και Τζέρζι)

                                       4.1.

                                          Dryocosmus kuriphilus Yasumatsu

                           Ιρλανδία, Ηνωμένο Βασίλειο

                                       5.

                                          Gilpinia hercyniae (Hartig)

                           Ιρλανδία, Ελλάδα, Ηνωμένο Βασίλειο (Βόρεια Ιρλανδία, Νήσος του Μαν και Τζέρζι)

                                       6.

                                          Globodera pallida (Stone) Behrens

                           Λετονία, Πορτογαλία (Αζόρες), Σλοβενία, Σλοβακία, Φινλανδία

                                       6.1.

                                          Globodera rostochiensis (Wollenweber) Behrens

                           Πορτογαλία (Αζόρες)

                                       7.

                                          Gonipterus scutellatus Gyll.

                           Ελλάδα, Πορτογαλία (Αζόρες)

                                       8.

                                          Ips amitinus Eichhof

                           Ιρλανδία, Ελλάδα, Ηνωμένο Βασίλειο

                                       9.

                                          Ips cembrae Heer

                           Ιρλανδία, Ελλάδα, Ηνωμένο Βασίλειο (Βόρεια Ιρλανδία και Νήσος του Μαν)

                                       10.

                                          Ips duplicatus Sahlberg

                           Ιρλανδία, Ελλάδα, Ηνωμένο Βασίλειο

                                       11.

                                          Ips sexdentatus Bőrner

                           Ιρλανδία, Κύπρος, Ηνωμένο Βασίλειο (Βόρεια Ιρλανδία και Νήσος του Μαν)

                                       12.

                                          Ips typographus Heer

                           Ιρλανδία, Ηνωμένο Βασίλειο

                                       13.

                                          Leptinotarsa decemlineata Say

                           Ιρλανδία, Ισπανία (Ibiza και Menorca), Κύπρος, Μάλτα, Πορτογαλία (Αζόρες και Μαδέρα), Φινλανδία (διαμερίσματα Åland, Häme, Kymi, Pirkanmaa, Satakunta, Turku, Uusimaa), Σουηδία (κομητείες Blekinge, Gotland, Halland, Kalmar και Skåne), Ηνωμένο Βασίλειο

                                       14.

                                          Liriomyza bryoniae (Kaltenbach)

                           Ιρλανδία, Ηνωμένο Βασίλειο (Βόρεια Ιρλανδία)

                                       14.01.

                                          Liriomyza huidobrensis (Blanchard)

                           Ιρλανδία (έως τις 30 Απριλίου 2020), Ηνωμένο Βασίλειο (Βόρεια Ιρλανδία) (έως τις 30 Απριλίου 2020)

                                       14.02

                                          Liriomyza trifolii (Burgess)

                           Ιρλανδία (έως τις 30 Απριλίου 2020), Ηνωμένο Βασίλειο (Βόρεια Ιρλανδία) (έως τις 30 Απριλίου 2020)

                                       14.1.

                                          Paysandisia archon (Burmeister)

                           Ιρλανδία, Μάλτα, Ηνωμένο Βασίλειο

                                       14.2.

                                          Rhynchophorus ferrugineus (Olivier)

                           Ιρλανδία, Πορτογαλία (Αζόρες), Ηνωμένο Βασίλειο

                                       15.

                                          Sternochetus mangiferae Fabricius

                           Ισπανία (Γρανάδα και Μάλαγα), Πορτογαλία (Alentejo, Algarve και Μαδέρα)

                                       15.1.

                                          Thaumetopoea pityocampa Denis & Schiffermüller

                           Ηνωμένο Βασίλειο

                                       16.

                                          Thaumetopoea processionea L.

                           Ιρλανδία, Ηνωμένο Βασίλειο (με εξαίρεση τις περιοχές τοπικής αυτοδιοίκησης Barking και Dagenham· Barnet· Basildon· Basingstoke και Dene· Bexley· Bracknell Forest· Brent· Brentwood· Bromley· Broxbourne· Camden· Castle Point· Chelmsford· Chiltem· City of London· City of Westminster· Crawley· Croydon· Dacorum· Dartford· Ealing· East Hertfordshire· Elmbridge District· Enfield· Epping Forest· Epsom και Ewell District· Gravesham· Greenwich· Guildford· Hackney· Hammersmith & Fulham· Haringey· Harlow· Harrow· Hart· Havering· Hertsmere· Hillingdon· Horsham· Hounslow· Islington· Kensington & Chelsea· Kingston upon Thames· Lambeth· Lewisham· Littlesford· Medway· Merton· Mid Sussex· Mole Valley· Newham· North Hertfordshire· Reading· Redbridge· Reigate και Banstead· Richmond Upon Thames· Runnymede District· Rushmoor· Sevenoaks· Slough· South Bedfordshire· South Bucks· South Oxfordshire· Southwark· Spelthorne District· St Albans· Sutton· Surrey Heath· Tandridge· Three Rivers· Thurrock· Tonbridge και Malling· Tower Hamlets· Waltham Forest· Wandsworth· Watford· Waverley· Welwyn Hatfield· West Berkshire· Windsor και Maidenhead· Woking, Wokingham και Wycombe) (έως τις 30 Απριλίου 2020)

                     β)   Βακτήρια

                                       01.

                                       “Candidatus Phytoplasma ulmi”

                           Ηνωμένο Βασίλειο

                                       1.

                                          Curtobacterium flaccumfaciens pv. flaccumfaciens (Hedges) Col.

                           Ελλάδα, Ισπανία

                                       2.

                                          Erwinia amylovora (Burrill) Winslow et al.

                                       —

                                       Εσθονία, Ισπανία [με εξαίρεση τις αυτόνομες κοινότητες της Ανδαλουσίας, της Αραγονίας, της Καστίλης - Λα Μάντσα, της Καστίλης και Λεόν, της Εστρεμαδούρας, την αυτόνομη κοινότητα της Μαδρίτης, της Μούρθια, της Ναβάρας και της Λα Ριόχα, την επαρχία Guipuzcoa (Χώρα των Βάσκων), comarcas Garrigues, Noguera, Pla d'Urgell, Segrià και Urgell στην επαρχία Lleida (Comunidad autonoma de Catalunya)· και τους δήμους Alborache και Turís στην επαρχία της Βαλένθια και Comarcas de L'Alt Vinalopó και El Vinalopó Mitjà στην επαρχία του Αλικάντε (Comunidad Valenciana)], Γαλλία (Κορσική), Ιταλία [Αμπρούτσο, Μπαζιλικάτα, Καλαβρία, Καμπανία, Λάτσιο, Λιγυρία, Μάρκε, Μολίζε, Πιεμόντε (με εξαίρεση τους δήμους Busca, Centallo και Tarantasca στην επαρχία Cuneo), Σαρδηνία, Σικελία [με εξαίρεση τους δήμους Cesarò (επαρχία της Messina), Maniace, Bronte, Adrano (επαρχία της Catania) και Centuripe, Regalbuto και Troina (επαρχία της Enna)], Τοσκάνη, Ούμπρια, Κοιλάδα Αόστης)], Λετονία, Πορτογαλία, Φινλανδία, Ηνωμένο Βασίλειο (Νήσος του Μαν· Αγγλονορμανδικές Νήσοι),

                                       —

                                       και, έως τις 30 Απριλίου 2020, Ιρλανδία (εκτός από την πόλη Galway), Ιταλία [Απουλία, Λομβαρδία (εκτός από τις επαρχίες Μιλάνο, Mantua, Sondrio και Varese), Βένετο (εκτός από τις επαρχίες Rovigo και Βενετία, τους δήμους Barbona, Boara Pisani, Castelbaldo, Masi, Piacenza d'Adige, S. Urbano και Vescovana στην επαρχία Padova και την περιοχή που βρίσκεται νότια του αυτοκινητοδρόμου A4 στην επαρχία της Verona)], Λιθουανία [εκτός από τους δήμους Babtai και Kėdainiai (περιφέρεια Kaunas)], Σλοβενία [εκτός από τις περιφέρειες Gorenjska, Koroška, Maribor και Notranjska, και τους δήμους Lendava και Renče-Vogrsko (νότια του αυτοκινητοδρόμου H4)], Σλοβακία [εκτός από την κομητεία Dunajská Streda, το Hronovce και το Hronské Kľačany (κομητεία Levice), Dvory nad Žitavou (κομητεία Nové Zámky), Málinec (κομητεία Poltár), Hrhov (κομητεία Rožňava), Veľké Ripňany (κομητεία Topoľčany), Kazimír, Luhyňa, Malý Horeš, Svätuše και Zatín (κομητεία Trebišov)]

                                       3.

                                          Xanthomonas arboricola pv. pruni (Smith) Vauterin et al.

                           Ηνωμένο Βασίλειο (έως τις 30 Απριλίου 2020)

                     γ)   Μύκητες

                                       01.

                                          Ceratocystis platani (J.M.Walter) Engelbr. & T.C.Harr.

                           Ιρλανδία, Ηνωμένο Βασίλειο

                                       02.

                                          Cryphonectria parasitica (Murrill) Barr.

                           Τσεχική Δημοκρατία, Ιρλανδία, Σουηδία, Ηνωμένο Βασίλειο

                                       1.

                                          Glomerella gossypii Edgerton

                           Ελλάδα

                                       2.

                                          Gremmeniella abietina (Lag.) Morelet

                           Ιρλανδία

                                       3.

                                          Hypoxylon mammatum (Wahlenberg) J. Miller

                           Ιρλανδία, Ηνωμένο Βασίλειο (Βόρεια Ιρλανδία)

                     δ)   Ιοί και οργανισμοί όμοιοι με τους ιούς

                                       1.

                                       Ιός της νεκρωτικής κίτρινης κηλίδωσης των τεύτλων

                           Ιρλανδία, Γαλλία (Βρετάνη), Πορτογαλία (Αζόρες), Φινλανδία, Ηνωμένο Βασίλειο (Βόρεια Ιρλανδία)

                                       3.

                                       Ιός τριστέτσα των εσπεριδοειδών (ευρωπαϊκά στελέχη)

                           Ελλάδα (εκτός από τις περιφερειακές ενότητες Αργολίδας, Άρτας, Χανίων και Λακωνίας), Μάλτα, Πορτογαλία (εκτός από τις περιφέρειες Algarve, Μαδέρα και την κομητεία Odemira στην περιφέρεια Alentejo)

                                       4.

                                       Ιός της χρυσίζουσας ερυθρίασης της αμπέλου MLO

                           Τσεχική Δημοκρατία, Γαλλία [Αλσατία, Καμπανία-Αρδένες, Πικαρδία (διαμέρισμα Aisne), Ile de France (δήμοι Citry, Nanteuil-sur-Marne και Saâcy-sur-Marne) και Λορένη)], Ιταλία (Απουλία, Σαρδηνία και Μπαζιλικάτα)

                     »


title: Εκτελεστικός κανονισμός (ΕΕ) 2018/815 της Επιτροπής, της 1ης Ιουνίου 2018, για την παράταση των μεταβατικών περιόδων σε σχέση με τις απαιτήσεις ιδίων κεφαλαίων για ανοίγματα έναντι κεντρικών αντισυμβαλλομένων, που προβλέπονται στους κανονισμούς (ΕΕ) αριθ. 575/2013 και (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

text:
               4.6.2018

               EL

               Επίσημη Εφημερίδα της Ευρωπαϊκής Ένωσης

               L 137/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/815 ΤΗΣ ΕΠΙΤΡΟΠΉΣ
   της 1ης Ιουνίου 2018
   για την παράταση των μεταβατικών περιόδων σε σχέση με τις απαιτήσεις ιδίων κεφαλαίων για ανοίγματα έναντι κεντρικών αντισυμβαλλομένων, που προβλέπονται στους κανονισμούς (ΕΕ) αριθ. 575/2013 και (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 497 παράγραφος 3,
   Εκτιμώντας τα ακόλουθα:

               (1)

               Για την αποφυγή της διατάραξης των διεθνών χρηματοπιστωτικών αγορών και την πρόληψη της δυσμενέστερης μεταχείρισης των ιδρυμάτων, με την υποβολή τους σε υψηλότερες απαιτήσεις ιδίων κεφαλαίων κατά τη διάρκεια των διαδικασιών αναγνώρισης υφιστάμενων κεντρικών αντισυμβαλλομένων τρίτων χωρών, το άρθρο 497 παράγραφος 2 του κανονισμού (ΕΕ) αριθ. 575/2013 όρισε μεταβατική περίοδος, κατά τη διάρκεια της οποίας κεντρικοί αντισυμβαλλόμενοι τρίτων χωρών με τους οποίους εκκαθαρίζουν συναλλαγές ιδρύματα εγκατεστημένα στην Ένωση μπορούν να θεωρούνται επιλέξιμοι κεντρικοί αντισυμβαλλόμενοι από τα εν λόγω ιδρύματα.

               (2)

               Ο κανονισμός (ΕΕ) αριθ. 575/2013 τροποποίησε τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (2) όσον αφορά ορισμένες παραμέτρους που υπεισέρχονται στον υπολογισμό των απαιτήσεων ιδίων κεφαλαίων ιδρυμάτων για ανοίγματα έναντι κεντρικών αντισυμβαλλομένων τρίτων χωρών. Ως εκ τούτου, το άρθρο 89 παράγραφος 5α του κανονισμού (ΕΕ) αριθ. 648/2012 επιβάλλει σε ορισμένους κεντρικούς αντισυμβαλλομένους τρίτων χωρών την υποχρέωση να κοινοποιούν, για περιορισμένο χρονικό διάστημα, το συνολικό ποσό του αρχικού περιθωρίου που έχουν εισπράξει από τα εκκαθαριστικά μέλη τους. Η εν λόγω μεταβατική περίοδος αντιστοιχεί στην οριζόμενη στο άρθρο 497 παράγραφος 2 του κανονισμού (ΕΕ) αριθ. 575/2013.

               (3)

               Και οι δύο μεταβατικές περίοδοι επρόκειτο να λήξουν στις 15 Ιουνίου 2014.

               (4)

               Το άρθρο 497 παράγραφος 3 του κανονισμού (ΕΕ) αριθ. 575/2013 εξουσιοδοτεί την Επιτροπή να εκδώσει εκτελεστική πράξη για την παράταση της ισχύος της μεταβατικής περιόδου για τις απαιτήσεις ιδίων κεφαλαίων κατά έξι μήνες, σε εξαιρετικές περιπτώσεις. Η εν λόγω παράταση θα πρέπει επίσης να εφαρμοστεί όσον αφορά τις προθεσμίες που ορίζονται στο άρθρο 89 παράγραφος 5α του κανονισμού (ΕΕ) αριθ. 648/2012. Οι εν λόγω μεταβατικές περίοδοι έχουν πρόσφατα παραταθεί έως τις 15 Ιουνίου 2018, με τον εκτελεστικό κανονισμό (ΕΕ) 2017/2241 της Επιτροπής (3).

               (5)

               Από τους κεντρικούς αντισυμβαλλομένους που είναι εγκατεστημένοι σε τρίτες χώρες και έχουν υποβάλει αίτηση αναγνώρισης, κατά το άρθρο 25 του κανονισμού (ΕΕ) αριθ. 648/2012, έχουν ήδη αναγνωριστεί από την Ευρωπαϊκή Αρχή Κινητών Αξιών και Αγορών 32 κεντρικοί αντισυμβαλλόμενοι. Οι υπόλοιποι κεντρικοί αντισυμβαλλόμενοι τρίτων χωρών αναμένουν ακόμη την αναγνώρισή τους, η δε διαδικασία αναγνώρισής τους δεν θα έχει ολοκληρωθεί έως τις 15 Ιουνίου 2018. Εάν δεν παραταθεί η μεταβατική περίοδος, θα απαιτηθεί από τα ιδρύματα που είναι εγκατεστημένα στην Ένωση (ή οι θυγατρικές τους που είναι εγκατεστημένες εκτός της Ένωσης) και έχουν ανοίγματα έναντι αυτών των υπολοίπων κεντρικών αντισυμβαλλομένων τρίτων χωρών να προβούν σε σημαντική αύξηση των ιδίων κεφαλαίων τους για τα ανοίγματα αυτά, γεγονός που θα οδηγούσε δυνητικά στην παύση της άμεσης συμμετοχής των εν λόγω ιδρυμάτων στους εν λόγω κεντρικούς αντισυμβαλλομένους ή, τουλάχιστον προσωρινά, στην παύση της παροχής υπηρεσιών εκκαθάρισης σε πελάτες των εν λόγω ιδρυμάτων και, συνεπώς, θα μπορούσε να προκληθεί σοβαρή διατάραξη στις αγορές στις οποίες δραστηριοποιούνται οι εν λόγω κεντρικοί αντισυμβαλλόμενοι.

               (6)

               Η ανάγκη να αποφευχθεί η διατάραξη των αγορών εκτός της Ένωσης, που οδήγησε στις προηγούμενες παρατάσεις της μεταβατικής περιόδου που προβλέπεται στο άρθρο 497 παράγραφος 2 του κανονισμού (ΕΕ) αριθ. 575/2013, θα εξακολουθήσει επομένως να υπάρχει μετά τη λήξη της παράτασης της μεταβατικής περιόδου που ορίζεται στον εκτελεστικό κανονισμό (ΕΕ) 2017/2241. Η νέα παράταση της μεταβατικής περιόδου αναμένεται ότι θα δώσει τη δυνατότητα στα εγκατεστημένα στην Ένωση ιδρύματα (ή στις θυγατρικές τους που είναι εγκατεστημένες εκτός της Ένωσης) να αποφύγουν τη σημαντική αύξηση των απαιτήσεων ιδίων κεφαλαίων, λόγω της μη ολοκλήρωσης της διαδικασίας αναγνώρισης για τους κεντρικούς αντισυμβαλλομένους που παρέχουν, με βιώσιμο και προσιτό τρόπο, το συγκεκριμένο είδος υπηρεσιών εκκαθάρισης το οποίο απαιτείται από τα εγκατεστημένα στην Ένωση ιδρύματα (ή τις θυγατρικές τους που είναι εγκατεστημένες εκτός της Ένωσης). Συνεπώς, είναι σκόπιμο να υπάρξει νέα εξάμηνη παράταση των μεταβατικών περιόδων.

               (7)

               Ο παρών κανονισμός πρέπει να τεθεί σε ισχύ πριν από τις 16 Ιουνίου 2018 προκειμένου οι υφιστάμενες μεταβατικές περίοδοι να παραταθούν πριν από τη λήξη τους. Μεταγενέστερη έναρξη ισχύος θα μπορούσε να προκαλέσει διατάραξη στους κεντρικούς αντισυμβαλλομένους, στις αγορές στις οποίες αυτοί δραστηριοποιούνται και στα ιδρύματα που διατηρούν ανοίγματα έναντι των εν λόγω κεντρικών αντισυμβαλλομένων.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Ευρωπαϊκής Επιτροπής Τραπεζών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι μεταβατικές περίοδοι των 15 μηνών που προβλέπονται στο άρθρο 497 παράγραφος 2 του κανονισμού (ΕΕ) αριθ. 575/2013 και στο άρθρο 89 παράγραφος 5α δεύτερο εδάφιο του κανονισμού (ΕΕ) αριθ. 648/2012, όπως παρατάθηκαν πρόσφατα με τον εκτελεστικό κανονισμό (ΕΕ) 2017/2241, παρατείνονται κατά έξι ακόμη μήνες, έως τις 15 Δεκεμβρίου 2018.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Ιουνίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 27.6.2013, σ. 1.

      (2)  Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).

      (3)  Εκτελεστικός κανονισμός (ΕΕ) 2017/2241 της Επιτροπής, της 6ης Δεκεμβρίουίου 2017, για την παράταση των μεταβατικών περιόδων σε σχέση με τις απαιτήσεις ιδίων κεφαλαίων για ανοίγματα έναντι κεντρικών αντισυμβαλλομένων, που προβλέπονται στους κανονισμούς (ΕΕ) αριθ. 575/2013 και (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (ΕΕ L 322 της 7.12.2017, σ. 27).